text:
KANDA HANO UREBE VIDEO
Nubwo ku migabane yose y’isi ushobora kuhasanga Abirabura, umwirabura aho ava akagera akomoka ku mugabane w’Afurika. Nyuma y’Afurika, umugabane w’Amerika niwo ufite Abirabura benshi. Abenshi bahajyanywe ku buryo bwo kugurishwa ngo bakoreshwe ubucakara.
Bimwe mu byatumye Abirabura bagaragara ku migabane yindi y’isi itari Afurika ni ubucuruzi bwabakorewe ubwo bakurwaga muri Afurika bajyanwa ku migabane itandukanye ngo bakoreshwe mu mwanya w’amamashini cyane ko cyari igihe isi yari itaratera imbere mu byerekeranye n’ikoranabuhanga.
Iki gikorwa cyo gucuruza abirabura cyakozwe mu bihe bibiri bitandukanye kandi n’abantu batandukanye. Nk’uko abanyamateka nka Olivier Pétré-Grenouilleau babivuga; mbere y’ikinyejana cya 17, Abarabu bo muri Asiya no mu gice gito cy’Uburayi babonye ko akazi kabo gakeneye amaboko arenze ayo bari bafite, maze bafata umwanzuro wo kugana kwerekeza ku mugabane w’ Afurika bashaka abagabo bakomeye bazashobora gukora mu mwanya w’amamashini ndetse n’inyamaswa zakoraga imirimo ikomeye.
Hagiye hatwarwa kandi n’abagore bo kurongora cyane ko babonaga bafite uruhu rudasanzwe kandi rwiza.
Kugirango aba bagabo b’Abirabura babaga bajyanwe batazigera bahirahira kurongora abo bagore babo, babanzaga kubakona.
Uku kurongora Abiraburakazi kw’Abanyaziya kwatumye muri Aziya y’amajyepfo usanga abantu benshi bafite uruhu rwirabura.
Nk’uko tubikesha urubuga rwa Wikipedia, iki gikorwa kiswe ubucuruzwi bwo mu burasirazuza cyajyanye abirabura bagera kuri miliyoni 17.
Ikindi gihe kitazibagirana ku birabura cyane abo ku mugabane w’Amerika ni igihe abirabura bacuruzwaga guhera mu mwaka w’1441 mu gikorwa cyo gucuruza abirabura cyatangiwe n’Abanyaportugal, Abaholandi, Abafaransa, ndetse n’ Abongereza, aho baje muri iki gikorwa nyuma bise icyo mu burengerazuba.
Iri curuzwa ry’Abirabura bo muri Afurika ryo ryakozwe n’Abazungu b’abanyaburayi bari bamaze igihe kitari gito bavumbuye umugabane w’Amerika, bakaba barifuzaga abakozi basimbura ba kavukire ku mugabane w’Amerika aribo bitwa Abamerendiye (les Amérindiens).
Habayeho gushaka ubundi bwoko bwasimbura ubwo kuko babonaga abo b’amerendiye badatanga umusaruro wifuzwaga n’abazungu b’ababanyaburayi cyane ko kubera ibihe bibi bakoreragamo nk’ubushyuhe bukabije bwo mu nganda no mu birombe bapfaga umusubizo.
Ku bw’izo mpamvu bashatse ubwoko bukomeye cyangwa bwabasha kwihanganira iyo mibereho mibi. Babifashijwemo n’umupadiri wa kiliziya gatolika mu kinyejana cya 17, bamenye ko muri Afurika hashobora kuba hari abantu bashobora kwihanganira ubuzima bubi.
Muri icyo kinyejana kandi nibwo Abazungu baturutse mu Burayi bazaga muri Afurika bitwaje udukoresho duto duto kandi tw’agaciro gake (les pacotilles) ; twabaga tugizwe ahanini n’indererwamo, imyenda yo kwambara, inzoga ziciriritse, imbunda n’ibindi.
Ibyo byose byabaga ari ibyo guha abashefu b’Abanyafurika kugira ngo babahe abantu bajyana gukoresha ku mugabane w’Amerika.
Kuko wasangaga ari ubwa mbere aba bashefu babonye ibi bikoresho bya kizungu byatumaga biva imyuma bagatanga abirabura benshi ku buryo hari ubwo umushefu yahabwaga nk’icupa ry’inzoga mvaburayi nawe agatanga abirabura barenga ijana.
Aba bashefu b’Abanyafurika babanje guhera ku bantu babaga barafashwe bunyago mu bihugu byabo. Kubera umubare munini Abazungu batwaraga, byatumye biba ngombwa ko hagurishwa n’abandi batari imfungwa cyangwa abafashwe bunyago. Mu gufata aba birabura habaga gukoresha ingufu zidasanzwe kubabona byasabaga kubahiga nk’inyamanswa kuko hari n’ubwo baraswaga.
Mu kujyana aba birabura muri Amerika hifashishwaga ubwato bapakirwagamo ari benshi kandi ku buryo bugerekeranye. Ubu bwato bwamaraga hafi amezi arenga ane mu nzira. Kubera uburyo batwarwagamo byatumaga abarenga icya kabiri cy’abajyanwe bagwa mu nzira.
Abenshi bapfaga bazize inzara abandi bakiroha mu mazi bakeka ko amazi yabasubiza ku mugabane w’Abakurambere babo.
Muri abo bapfaga kandi hari abicwaga n’abazungu kuko uwarwaraga yarohwagwa mu nyanja ngo atabagora cyangwa ngo yanduze abandi.
Ku mugabane w’Amerika mu birwa bya Caraïbe, muri Amerika y’amajyepfo n’iy’amajyaruguru hari harashinzwe amasoko akomeye kabuhariwe mu kugurisha abo birabura babaga bakuwe muri Afurika. Muri ayo masoko abantu batandukanye bazaga kugura abantu bakoresha mu mirima y’ibisheke, ikawa, icyayi, kakawo n’ibindi ndetse no mu nganda.
Aba birabura bab’abagore cyangwa abagabo, uwabaguraga yahitaga abaha amazina ashaka cyane cyane bagahabwa amazina bikurikije agaciro babaga baguzwe, urugero n’uko hari nk’abitwaga nka ba 50cent, 80cent bagendeye kumacent anga atyo babaga baguzwe.
Nanone kandi aba birabura bashoboraga kuba bahabwa amazina ashingiye ku nyamanswa runaka nk’imbwa , ndetse n’ibindi . urugero ruzwi ni nka Dogg Dogg n’andi menshi. Aha kandi ngo kwitwa amazina asuzuguritse gusa sibyari bihagije ,kuko babaga bari ku munyururu nk’imbwa banakubitwa umusubirizo.
Ntihagurishwaga abaturuka muri Afurika gusa kuko n’ababaga bavukiye muri Amerika baba abirabura buzuye cyangwa ibibyaririrane (les métis), akenshi aba babaga bavutse ku buryo bwo gufata ku ngufu abakobwa b’abirabura , nabo iyo bagezaga imyaka runaka y’ubukure bajyanwaga ku isoko na ba sebuja bakagurishwa. Ibi byashoboraga no gutuma uhita uburana n’umuryango wawe burundu kuko harigihe wagurwaga n’umuguzi utuye muri Leta ya kure y’aho uturutse.
Photo Internet


c: text/html

text:
>> Kiliziya
>> Vatikani
UBUTUMWA NYIRUBUTUNGANE PAPA FRANSISIKO YAGENEYE UMUNSI MPUZAMAHANGA W’AMAHORO WIZIHIZWA KU ITARIKI YA 1 MUTARAMA 2014
Ubuvandimwe, ishingiro n’inzira y’amahoro
1. Mu butumwa bwanjye bwa mbere nageneye Umunsi mpuzamahanga w’Amahoro,ndifuza kubifuriza mwebwe bantu mwese n’imiryango yose, kugira ubuzima bwuzuye ibyishimo n’amizero. Koko rero, mu mutima wa buri mugabo na buri mugore habamo icyo cyifuzo cyo kugira ubuzima bwuzuye, burangwamo n’inyota idasubirwaho y’ubuvandimwe, buganisha ku gushyira hamwe n’abandi, tutagomba kubonamo abanzi cyangwa abo duhanganye, ahubwo dukwiye kubanamo abavandimwe tugomba kwakira no guhobera. Mu by’ukuri, ubuvandimwe ni igipimo cy’ingenzi ku muntu waremewe kubana n’abandi. Kuba twiyumvamo ko tugomba kubana n’abandi bidufasha kubona no gufata umuntu wese nk’umuvandimwe nyakuri. Bitabaye ibyo, kubaka umuryango nyabantu utunganye, urangwamo amahoro akomeye kandi arambye ntibyashoboka. Byongeye kandi, ni ngombwa kwibutsa ko ubusanzwe ubuvandimwe bubanza kwigirwa mu muryango, cyane bihereye ku nshingano n’ubwuzuzanye bw’abagize uwo muryango bose, by’ubwumwihariko inshingano z’umugabo n’iz’umugore. Umuryango ni isoko y’ubuvandimwe ubwo ari bwo bwose, ni nayo mpamvu ari inkingi n’inzira y’ibanze y’amahoro, kubera ko ubikesha umuhamagaro wawo, ugomba kwigarurira isi yose ku bw’urukundo rwawo. Ukwiyongera kandi kwagutse k’uburyo bw’itumanaho kuri iyi si yacu, bigaragaza ku buryo bufatika umutima w’ubumwe no gusangira umurage rusange hagati y’ibihugu by’isi. Mu ihindagurika ry’amateka kimwe no mu runyurane rw’amoko, imiryango n’imico, tubona umuhamagaro wo kubaka umuryango ugizwe n’abavandimwe bakirana hagati yabo, kandi bamwe bakita ku bandi. Ariko uwo muhamagaro kugeza ubu usanga akenshi ubangamirwa kandi ukavuguruzwa n’ibikorerwa muri iyi si irangwa no « kutagira icyo yitaho », ibyo bikagenda bituganisha buhoro buhoro mu kumenyera umubabaro w’abandi, tugahitamo kwireba ubwacu gusa. Mu bice byinshi by’isi, guhutaza bikabije uburenganzira shingiro bwa muntu, cyane cyane uburenganzira k’ubuzima n’ubwisanzure mu by’iyobokamana ntibyigeze bihwema. Ikibazo cy’ubucuruzi bw’abantu, ibikorwa bibangamira ubuzima kandi bituma abantu barushaho kwiheba, na byo ni urugero ruteye impungenge. Ku ntambara zituma abantu bahangana hakoreshwa intwaro, hiyongeraho n’izindi zitagaragara neza, ariko zirimbura abantu buhoro buhoro, zikorwa mu rwego rw’ubukungu n’imari hakoreshejwe uburyo bwangiza ubuzima, imiryango, n’ibikorwa. Nk’uko byemejwe na Papa Benedigito wa XVI, ikusanyabukungu riratwegeranya ariko ntiritugira abavandimwe. Byongeye kandi, ubusumbane mu mibereho bugaragara, ubukene n’akarengane, ntibyerekana gusa ukubura k’ubuvandimwe buhamye, ahubwo ni no kubura k’umuco wo gushyira hamwe. Ingengabitekerezo nshya, zirangwa no kuba nyamwigendaho mu buryo bwose, kwikunda no gukoresha umutungo mu bwikanyize bica intege umubano w’abantu, ahubwo bigashyigikira imyumvire yo « kutita ku bandi », umuco w’agasuzuguro no gutererana abatishoboye, maze bagafatwa nk’« imburamumaro ». Biragaragara neza ko umubano w’abantu ugenda uhinduka « mpa nguhe » no kwikunda. Ikindi kandi, biraboneka neza ko amategeko ngenderwaho y’imyitwarire y’ibi bihe, adashobora kugera ku buvandimwe nyakuri, kuko ubuvandimwe budashingiye k’Umubyeyi umwe, ari we shingiro nyakuri ryabwo, budashobora kubaho. Ubuvandimwe nyabwo hagati y’abantu busaba kandi bugomba gukomoka ku Mana. Ushingiye kuri uko kumenya uwo Mubyeyi, ubuvandimwe hagati y’abantu burakomera, ari byo kuvuga imyifatire ituma uba mugenzi wa mugenzi wawe kandi ukamwitaho. « Murumuna wawe ari hehe ? » (Intg 4,9). Kugira ngo twumve neza uwo muhamagaro w’umuntu mu guharanira ubuvandimwe, kumenya neza inzitizi zituma butagerwaho no kuvumbura inzira yo kuzirengaho, ni ngombwa kwemera kuyoborwa n’ubumenyi bw’umugambi w’Imana, nk’uko bigaragara ku buryo buhebuje mu Byanditswe Bitagatifu. Nk’uko bivugwa mu mateka y’uwo muryango wa kera, abantu bose baturuka ku babyeyi bamwe, Adamu na Eva, umuryango w’abantu babiri, baremwe n’Imana mu ishusho ryayo no mu misusire yayo (Intg 1, 26) ari bo babyeyi ba Kayini na Abeli. Muri iyo nkuru idutekerereza iby’uwo muryango wa kera, tubonamo intangiriro y’umuryango nyabantu, uko umubano w’abantu n’uw’ibihugu wagiye utera imbere. Abeli yari umushumba, Kayini akaba umuhinzi. Isano ikomeye kimwe n’umuhamagaro byabo ni ukuba abavandimwe ndetse no mu bibatandukanya bishingiye ku bikorwa byabo no ku muco wabo, uburyo bitwara imbere y’Imana n’ibiremwa. Icyakora iyicwa rya Abeli ryakozwe na Kayini, ryerekana mu buryo bukomeye kwanga bidasubirwaho umuhamagaro wo kuba abavandimwe. Amateka yabo (reba Intg 4 ,1-16) agaragaza umurimo ukomeye abantu bose bahamagarirwa wo kubaho bunze ubumwe, ari magirirane. Kayini mu kutihanganira ugushimwa n’Imana kwa Abeli, kubera ko yatuye amatungo ye meza – « Nyagasani yashimye Abeli n’amaturo ye, ariko ntiyashima Kayini n’amaturo ye » (Intg 4, 4-5) – yica Abeli kubera ishyari. Ni muri ubwo buryo yihakanye umuvandimwe, yanga kugira imibanire myiza n’umuvandimwe we, kuba imbere y’Imana, arangiza inshingano ze zo kwita ku muvandimwe we no kumurinda. Kuri iki kibazo Imana yabajije Kayini ngo : « Murumuna wawe ari hehe ? », Imana imusaba kwisobanura ku gikorwa cye, yarasubije ati « simbizi ! Mbese ndi umurinzi wa murumuna wanjye ? » (Intg 4, 9). Igitabo cy’Intangiriro gikomeza kitubwira kiti « Nuko Kayini ava mu maso y’Uhoraho » (4,16). Ni ngombwa kwibaza impamvu ihamye yatumye Kayini atemera isano y’ubuvandimwe, ubumwe n’umubano byamuhuzaga n’umuvandimwe we Abeli. Imana ubwayo yerekana kandi igaya Kayini kuba hafi y’ikibi ngo : « Icyaha kibunze ku irebe ry’umuryango wawe » (Intg 4, 7). Kayini yanze kurwanya ikibi maze ahitamo « gusimbukira murumuna we Abeli (Intg 4, 8), maze asuzugura atyo umugambi w’Imana. Ubwo ahemuka k’umuhamagaro we wo kuba umwana w’Imana no kubaho kivandimwe. Inkuru ya Kayini n’Abeli yigisha ko isi ifite muri yo umuhamagaro w’ubuvandimwe, ariko na none ikigiramo ubugwari bwo kuwutatira. Bigaragarira mu kwikunda kwa buri munsi, ari na yo ntandaro y’intambara n’akarengane birenze urugero : koko rero abantu benshi bapfa bazira abavandimwe babo ; birengagiza umuhamagaro wabo, ari byo kuvuga ko bagombaga kuba magirirane. « Kandi mwese muri abavandimwe » (Mt 23, 8).
2. Ikibazo umuntu yakwibaza : Ese abantu b’iyi si ntibazigera bashobora kugira inyota y’ubuvandimwe, Imana Data yashyize muri bo ? Bazashobora se gutsinda ku bw’imbaraga zabo bwite kutagira icyo bitaho, ukwikunda n’urwangano, bakemera ibitandukanya abavandimwe ? Mu yandi magambo, dushobora kuvuga muri make igisubizo Yezu aduha muri aya magambo : Dufite Umubyeyi umwe ari we Imana, twese turi abavandimwe (Mt 23, 8-9). Inkomoko y’ubuvandimwe bwacu ishinze imizi ku Bubyeyi bw’Imana. Ububyeyi bw’Imana buvugwa, si ubusanzwe bw’umubiri twese tuzi, ahubwo ni ububyeyi bukomoka ku rukundo rudasanzwe kandi rw’ukuri Imana ikunda buri muntu (Mt 6, 25-30). Ni ububyeyi bubyara ubuvandimwe bw’ukuri, kuko urukundo rw’Imana iyo rwakiriwe ruhindura imibereho yacu, rukatwubakamo ubuvandimwe ; rutuma abantu bitabira ubufatanye no gusangira bihoraho. By’umwihariko, ubuvandimwe bwa muntu bwongera kwisanzura muri Yezu Kristu no ku bwe mu rupfu rwe no mu izuka rye. Umusaraba ni “urubuga” rudasubirwaho rw’umusingi w’ubuvandimwe, abantu ubwabo batashobora kugeraho bonyine. Yezu Kristu wigize umuntu kugira ngo adukize, agakunda Se kugeza ku rupfu, urupfu ndetse rw’umusaraba (Ef 2 ,8) yatugize ibiremwa bishya ku bw’izuka rye, mu bumwe bwuzuye n’ugushaka kw’Imana, hamwe n’umugambi wayo wo kuzuza umuhamagaro k’ubuvandimwe. Kuva mu ntangiriro, Yezu akomeza umugambi wa Se, amenya icyo Se yagennye cya ngombwa ku bintu byose. Ariko Kristu yigabije urupfu kubera urukundo rwa Se, ahinduka atyo ihame rishya kandi ridasubirwaho ko duhamagariwe kwemera muri We ko turi abavandimwe, kuko turi abana b’Umubyeyi umwe. Ni We Sezerano, akaba n’urubuga bwite muntu anyuramo ngo ashobore kwiyunga n’Imana n’abavandimwe be. Mu rupfu rwa Yezu ku musaraba, harimo ukurenga ibitandukanya abantu b’Isezerano n’abanyamahanga batagiraga ukwizera, kubera ko bari bakiri abanyamahanga kugeza muri icyo gihe cy’iyuzuzwa ry’Isezerano. Nk’uko byanditse mu ibaruwa yandikiwe Abanyefezi, Yezu Kristu ni we wungira muri we abantu bose. Yezu ni we Mahoro kubera ko agira umwe abo bantu babiri, asenya urukuta rwabatandukanyaga, ari rwo rwango. Muri We yaremye umuryango umwe, umuntu umwe mushya, ikiremwamuntu gishya (2 ,14-16) . Uwemera ubuzima bwa Kristu akaba muri We, amenya ko Imana ari Se akayiyegurira wese, akayikunda kuruta byose. Umuntu wunze ubumwe n’Imana ayibonamo Imana Data, Umubyeyi wa bose, ni yo mpamvu Imana imusaba kubana n’abandi kivandimwe. Muri Kristu, mugenzi wacu arakirwa kandi agakundwa nk’umwana w’Imana, nk’umuvandimwe, atari nk’umunyamahanga cyangwa nk’uwo bahanganye cyangwa se umwanzi. Mu muryango w’Imana, aho abana bose basangiye Umubyeyi umwe, kandi kubera ko bose bagemetswe kuri Kristu, bakaba abana muri Mwana, nta “vangura” ribarangwamo. Bose bahabwa agaciro kangana kandi katavogerwa. Bose bakunzwe n’Imana, bose bacunguwe n’amaraso ya Kristu, wapfuye kandi akazuka agirira buri muntu. Ni yo mpamvu umuntu atagomba kwirengagiza ubwo buvandimwe. Ubuvandimwe, ishingiro n’inzira y’amahoro
3. Bivuzwe gutyo, biroroshye kumva ko ubuvandimwe ari ishingiro n’inzira bigana amahoro. Amabaruwa ya Gishumba yanditswe n’abapapa bambanjirije avuga ku mibanire y’abantu adufasha kubyumva neza. Birahagije kureba uko Ibaruwa ya Gishumba ya Papa Pawulo wa VI yise Iterambere ry’abantu (Populorum progressio) isobanura amahoro icyo ari cyo cyangwa se ubufatanye mu by’isi (sollicituclo rei socialis) ya Papa Yohani Pawulo wa II. Muri iyo ya mbere tubonamo ko iterambere ry’abantu nyaryo ari izina rishya ry’amahoro. Naho mw’ibaruwa ya Papa Yohani Pawulo II, dusangamo ko amahoro ari igikorwa cy’ubufatanye bwa bose. Papa Paulo wa VI yemeza ko atari abantu ku giti cyabo gusa bagomba kubana, ahubwo n’ibihugu bigomba kubana mu mwuka wa kivandimwe. Yongera ko iyo myumvire n’uwo mubano, uko gushyira hamwe gukomeye no gukorera hamwe ari ngombwa kugira ngo twubake twese ejo heza ha muntu. Iyo nshingano ireba mbere na mbere abifite. Inshingano zabo zihera ku buvandimwe bwa kamere muntu na kamere mana bikaba bigaragarira mu buryo butatu : inshingano y’ubufatanye isaba ibihugu bikize gufasha ibikiri mu bukene ; inshingano y’ubutabera mu bantu isaba kuvugurura imibanire iri hagati y’ibihugu bikomeye n’ibyoroheje ; n’inshingano y’urukundo rwa buri wese isaba ko isi yateza imbere buri wese aho abantu bose bashobora kubona icyo batanga n’icyo bahabwa, ku buryo ugutera imbere kwa bamwe kutaba inzitizi ku iterambere ry’abandi. Bityo rero, nidufata amahoro nk’iterambere ry’abantu ku buryo bumwe, ntacyatubuza kumva twese icyarimwe ko ubuvandimwe ari ishingiro fatozo ry’amahoro. Papa Yohani Paulo wa II yemeza ko amahoro ari ubukungu budakorwaho, bukaba ari ikintu cyiza cyagenewe abantu bose ntawe uvuyemo. Amahoro ashobora kugerwaho no gusogongerwa nk’ikintu cy’ingenzi mu buzima cyangwa nk’iterambere rya muntu rirambye, iyo atekerejwe nk’ireme rigamije icyiza rusange cyangwa igifitiye akamaro abantu benshi. Ibyo bikaba bisaba guca ukubiri n’irari ryo kwikubira no kugira inyota y’ubutegetsi. Ni ngombwa kwitegura kwigomwa kubera mugenzi wawe aho kumunyunyuza ugamije inyungu zawe bwite, ukamuha aho kumutsikamira ugamije inyungu zawe. Ntitugomba kubona abandi bantu, andi mahanga cyangwa ikindi gihugu nk’ibikoresho runaka tugomba kwifashisha (mu gihe tukimubonamo ubushobozi), twaba tukamujugunya, ahubwo tugomba kumubonamo umuntu dusa, dukeneyeho ubufasha. Ubufatanye bw’abakristu ntibudusaba gusa gukunda mugenzi wacu kubera ko ari ikiremwa-muntu kandi ko afite n’uburenganzira bwe bw’uko agomba kureshya n’abandi bose, ahubwo ni uko yaremwe mu ishusho nyayo y’Imana Data, akaba yaracungujwe amaraso ya Kristu, ku buryo buhoraho na Roho Mutagatifu. Aha rero Papa Yohani Pawulo II atwibutsa ko Imana Data ari umubyeyi wacu twese, ko natwe twese turi abavandimwe muri Kristu, tukaba tumurikiwe na Roho Mutagatifu, uduha kubona isi ku bundi buryo kugira ngo dushobore kuyihindura. Ubuvandimwe, intambwe y’ikubitiro mu kurwanya ubukene 4. Mu Nyandiko yise “Ubuvandimwe Nyakuri” (Caritas in Veritate), uwambanjirije yibutsaga abatuye isi ko iyo ubuvandimwe bwabuze mu bantu no mu bihugu biba intandaro ikomeye y’ubukene. Hirya no hino (tuhabona) ubukene buterwa n’uko nta mibanire ihamye ikirangwa hagati y’abantu, y’imiryango ndetse n’ibihugu. Duhangayikishijwe no kubona ukuntu ubwigunge, gushyirwa ku ruhande, kwigizwayo, guhezwa n’ubundi buryo bunyuranye bubabaza abantu bugenda bwiyongera. Ubwo bukene bwamarwa n’uko abantu bakongera guha agaciro ubuvandimwe mu miryango, babikesheje gusangira ibibashimisha n’ibibababaza, ibyago n’amahirwe bahura na byo mu buzima bwabo. Bityo rero niba ku ruhande rumwe tuhasanga igabanuka ry’ubukene rigaragara, ku rundi ruhande, ntitwakwirengagiza ukwiyongera k’ubukene, ni ukuvuga ubusumbane mu bantu no mu matsinda yababa mu karere kamwe cyangwa basangiye amateka n’umuco. Ni nayo mpamvu ari ngombwa gushyiraho politiki zihamye, zituma habaho ihame ry’ubuvandimwe buha abantu kungana no kugira uburenganzira bumwe, kuri byose, haba ku mutungo, mu byo bakorerwa mu burezi, mu buvuzi, mu ikoranabuhanga bityo buri wese akagira imibereho myiza, agahabwa amahirwe yo kugira umushinga w’ubuzima no kwiteza imbere byuzuye nk’umuntu. Tuzi neza kandi akamaro ka za politiki zigamije kugabanya ubusumbane mu kubona umutungo. Ntidukwiye kwirengagiza inyigisho ya Kiliziya ku byiswe Ubwizigame ku mibireho myiza (Hypothèque sociale), ari nayo Mutagatifu Tomasi wa Akwini aheraho avuga ko, byemewe ndetse ko ari ngombwa ko umuntu agira umutungo we bwite, naho mu byerekeranye no kuwukoresha, akaba atagomba na rimwe gufata ibintu atunze nk’aho ari ibye wenyine, ahubwo agomba kubifata nk’umutungo rusange kuko atari we wenyine ufitiye akamaro. Na none hari ubundi buryo bwa nyuma bushobora gukomeza ubuvandimwe bityo bukanatsinda ubukene ari cyo kintu cy’ingenzi mu bindi byose. Ni ukugerageza guhitamo kubaho mu buzima budahenze, bushingiye ku byangombwa, guhitamo gusangira n’abandi ibyo dutunze, tugashobora dutyo kubaho mu busabane bwa kivandimwe.
Icyo ni ikintu cy’ingenzi kugira ngo dushobore gukurikira Yezu Kristu no kuba koko abakristu. Ibi si iby’abahisemo kwiha Imana bakoze amasezerano y’ubukene, ariko ni n’iby’ingo n’imiryango myinshi ndetse n’abantu ku giti cyabo bemera badashikanya ko umubano wa kivandimwe ari ikintu cy’agaciro gakomeye. Uruhare rw’ubuvandimwe mu by’ubukungu.
5. Muri iki gihe ihungabana rikomeye ry’ubukungu ku ruhande rumwe riraterwa no kuba umuntu agenda arushaho kwitandukanya n’Imana na mugenzi we, no gushakashaka umutungo ku buryo bukabije. Ku rundi ruhande, rikaba riterwa n’uko umubano hagati y’ibihugu, mu bantu hagati y’abo ndetse no mu miryango ugenda ukendera. Ngi byo ibyatumye abantu benshi bashakashakira amahoro, umunezero no kwishimisha mu by’umutungo, barenza urugero rw’ubukungu nyabwo. Mu mwaka w’1979, Nyirubutungane Papa Yohani Pawulo wa II yamaganiye kure icyorezo cyo kuba umuntu agenda buhoro buhoro yemera kuyoborwa n’iby’isi, nawe ubwe akaba yahinduka igikoresho. Ibi bikaba bitagaragarira amaso ako kanya, urebye imicungire isanzwe y’ubuzima, uburyo bwo kubyaza umusaruro n’imikorere ya jugujugu y’itumanaho. Ihungabana ry’ubukungu rya hato na hato ryakagombye gutuma habaho ibitekerezo bishya ku izamuka ry’ubukungu ku isi, no guhindura uburyo bwo kubaho. Ihungabana ry’ubukungu muri iki gihe, n’ingaruka zaryo zose ku mibereho y’abantu, bishobora kuba uburyo bwiza bwo kugarura imigenzo yo kwigengesera, kwigomwa, kwitsinda, gushyira imbere ubutabera no gushyira hamwe imbaraga zacu. Iyo migenzo mbonezabupfura ishobora kudufasha kurenga ibihe bikomeye turimo no kwongera kugarura ubuvandimwe hagati yacu, hamwe no kwizerana bishyitse,umuntu akeneye kurusha ibindi aho kwihugiraho no guheranwa no kwiruka ku nyungu ze bwite. Ariko iyi migenzo ni ngombwa, cyane cyane kugira ngo dushobore kubaka no kubungabunga iyi si yacu ku buryo bubereye muntu. Ubuvandimwe bucubya intambara
6. Muri uyu mwaka ushize, hari benshi mu bavandimwe bacu bagiye bazahazwa n’intambara, maze ubuvandimwe burahazaharira bikomeye. Akenshi izo ntambara ziterwa n’amakimbirane adashira ndetse zikaba benshi barebera. Jyewe na Kiliziya yose, tubabajwe kandi twifatanyije n’abantu bose bugarijwe n’intambara. Kiliziya ifite ubutumwa bwo gushyira urukundo rwa Kristu abantu bose bari mu ntambara badafite kirengera ibinyujije mu isengesho risaba amahoro, gufasha inkomere, abashonje, impunzi, abavanywe mu byabo n’intambara, n’abandi bose babaho mu bwoba. Kiliziya kandi izamura ijwi ryayo kugira ngo yumvishe abayobozi b’ibihugu imiborogo n’ububabare bw’iyo mbaga iri mu kaga, no kugira ngo bahagarike imirwano n’ibindi bikorwa bibi byose byica uburenganzira bw’ibanze bwa muntu. Ku bw’izo mpamvu, ndifuza guhamagarira abantu bose bitwaza intwaro, bakabiba urwango n’urupfu, kubona nk’abavandimwe abo bose bafata uyu munsi nk’abanzi bagomba kurwanya; rwose bahagarike ubwo bwicanyi. Nibareke inzira y’intambara maze bagane inzira y’ibiganiro, imbabazi n’iy’ubwiyunge, kugira ngo himakazwe ubutabera n’ukwizera hagati yabo. Ikigaragara ni uko hirya no hino mu bantu, amakimbirane n’intambara byangiza ubwumvikane kandi bigatera amacakubiri n’ibikomere bisaba igihe kirekire kugira ngo bikire. Intambara zituma abantu batagera ku ntego baba barihaye mu mibereho yabo no mu iterambere ryabo. Igihe cyose hazakomeza kubaho ubucuruzi bw’intwaro nk’uko bimeze muri iki gihe, hazakomeza no kuboneka urwitwazo rwo gushoza intambara. Kubw’izo mpamvu, kimwe n’abambanjirije ndongera guhamagarira abakwirakwiza intwaro kubihagarika no gufasha intwaro hasi, bahereye mu guhagarika icura ry’intwaro za kirimbuzi. Ariko ntibyatubuza kubona ko amasezerano mpuzamahanga n’amategeko y’ibihugu, n’ubwo ari ngombwa bwose, kandi rwose bikaba bikenewe, ariko ibyo byonyine bidahagije ngo birinde isi amakimbirane n’intambara. Guhindura imitima ni ngombwa. Bituma buri wese abona muri mugenzi we umuvandimwe, agomba kwitaho, no gufatanya nawe kugira ngo bubake ubuzima bwiza bw’abatuye isi. Ibyo ni byo bishishikaje abantu banyuranye, harimo imiryango n’amashyirahamwe y’abihayimana kugira ngo amahoro asagambe. Ndifuza ko abantu barangwa buri gihe n’ubwitange, baharanira kugira uburenganzira ku mahoro, nk’uburenganzira bw’ibanze, ari na cyo kintu cy’ingenzi gikomeye ku bundi burenganzira bwose bwa muntu. Inyoroshyo, ruswa n’ubwicanyi bibangamira ubuvandimwe
7. Kwiyemeza guteza imbere ubuvandimwe, bituma buri wese abaho neza. Bityo rero ibyifuzo by’abantu cyane cyane abakiri bato, ntibigomba kuburizwamo no kudahabwa agaciro. Ni gombwa kubaha icyizere cy’uko bishoka gushyirwa mu bikorwa. Ariko na none ibyo byifuzo ntibigomba kwitiranywa n’irari ryacu. Ahubwo, byaba byiza kubikora mu rukundo, buri wese aharanira ku rushaho kubaha mugenzi we(Rm 12, 10). Ndetse no mu mpaka zisanzwe zitabura mu buzima, ni ngombwa kwibuka ko turi abavandimwe. Bityo tukitoza kudafata mugenzi wacu nk’umwanzi cyangwa nk’umuntu duhanganye tugomba kwikiza. Ubuvandimwe buzana amahoro mu bantu, kuko butuma habaho ubwigenge n’ubutabera ku muntu ku giti cye, no ku bandi muri rusange. Abanyapolitiki bagomba gukora ku buryo bita kuri iki kintu. Abaturage nabo bagomba kwumva neza ko bahagarariwe n’abategetsi mu cyubahiro no mu bwisanzure. Nyamara, akenshi si ko bigenda, hagati y’abaturage n’ubutegetsi, hakunda kuzamo inyungu buri ruhande rukurura rwishyira; ibyo bikamunga ya mibanire, bigatuma habaho amakimbirane ahoraho. Umutima w’ubuvandimwe w’umwimerere ni wo utsinda ukwikunda gukunze gutuma abantu batabaho mu bwisanzure no mu bwumvikane. Uko kwikunda kw’abantu gufata indi ntera, mu buryo butandukanye bw’inyoroshyo na ruswa, muri iki gihe bimaze gukwira hose, haba mu duco tw’abagizi ba nabi, uhereye mu matsinda mato mato, ukageza mu matsinda ari ku rwego rw’isi, ari na yo yica ku buryo budasubirwaho amategeko n’ubutabera, agahonyora n’uburenganzira bwa kamere muntu. Bene ayo matsinda atuka Imana, cyane cyane iyo abayagize bayitiriye amazina aganisha ku Mana, nyamara bagahindukira bagahemukira abavandimwe babo, kandi bakangiza n’isi. Ndatekereza na none icyorezo cy’icuruzwa ry’ibiyobyabwenge benshi bashakiramo indonke, birengagiza amategeko agenga abantu; hari kwangiza ibidukikije n’ikirere; hakaba amarorerwa yo gukoresha abantu mu buryo bw’ikirenga; ndatekereza kandi n’ikoreshwa ry’amafaranga ku buryo bunyuranye n’amategeko, ibyo bikaba byarafashe intera ibangamiye uburyo busanzwe bukoreshwa mu micungire y’umutungo mu mibereho y’abantu, bigatuma imbaga y’abatabarika, abagabo n’abagore irushaho gutindahara. Ndatekereza ingeso y’uburaya buri munsi ihitana inzirakarengane, cyane cyane mu bakiri bato, bakabura ubuzima bwabo. Hari kandi n’amahano y’icuruzwa ry’abantu, n’ihohoterwa ry’abana, ubucakara bugifite ubukana mu duce tumwe na tumwe tw’isi; hari n’amahano akenshi abantu batumva neza -ay’abimukira bimuka babitewe n’ubusumbane. Papa Yohani wa XXIII yanditse kuri iyo ngingo agira ati : « Abantu bazubakira gusa ku mbaraga zabo, abo ngabo nta kintu na kimwe cy’ubumuntu bazagira byanze bikunze, ahubwo bazonona ubwisanzure bwa muntu aho kububungabunga no kubuteza imbere ». Ariko na none, umuntu ashobora guhinduka, ari nayo mpamvu tutagomba na rimwe gucika intege ko bishoboka guhindura ubuzima. Ndashaka ko ubu butumwa buba ubutumwa bw’icyizere ku bantu bose, ndetse no kubakoze ibikorwa by’ubugizi bwa nabi, kuko Imana idashaka urupfu rw’umunyabyaha, ahubwo ishaka ko yisubiraho kandi akabaho (Ez.18,23) Mu mibereho y’abantu muri rusange, kubirebana n’ihohoterwa n’ibihano bitangwa, hakoreshwa uburyo bwo gufunga abantu hatubahirijwe uburenganzira bwa muntu, aho usanga abagororwa bafatwa nk’aho atari abantu, uburenganzira bwabo ntibwubahirizwe. Kiliziya ihora igerageza gukora bucece ibintu binyuranye muri urwo rwego, idasakuza. Ndasaba kandi ndashishikariza abantu b’umutima mwiza, gukora byinshi kurushaho, kandi nizeye ko ibyo bikorwa by’abagabo n’abagore b’intwari bizashyigikirwa n’ubutegetsi bwa za Leta. Ubuvandimwe budufasha kurinda no kubungabunga ibidukikije
8. Umuryango w’abantu wahawe n’Umuremyi ibidukikije nk’impano rusange. Uburyo umukristu abona ibyaremwe, ni ukubona ibi bidukikije nk’ibintu tugomba kwifashisha, ariko ku buryo buboneye. Ni ukuvuga kubibonamo amategeko yanditse muri kamere yabyo yo kubikoresha mu nyungu rusange, twubahiriza ubwiza bwabyo, kandi buri kintu gikoreshwa icyo cyagenewe. Muri make, ibyaremwe Imana yabishyize imbere yacu, kandi duhamagariwe kubiyobora ku buryo buboneye. Nyamara, akenshi usanga tuyoborwa n’irari, ubwirasi n’inyota yo kubitegeka, kubitunga, kubihindagura uko twishakiye tugamije inyungu zacu bwite. Ntabwo twita ku bidukikije, ntitubyubaha, ntabwo tubifata nk’impano Imana yaduhaye ku buntu ngo tuyiteho kandi ngo tuyikoreshe tugirira abavandimwe bacu cyane cyane abazabaho nyuma yacu. By’umwihariko ubuhinzi, ni igice cy’ingenzi cyagenewe kwita no kubungabunga ubutaka ngo butunge bene muntu. Kuri iyo ngingo, kuba hahoraho inzara y’urudaca mu isi, binteye gusangira namwe iki kibazo: Dukoresha dute umutungo w’ubutaka? Abantu bose bo muri iki gihe bakwiye gutekereza neza, bagaha agaciro ibintu binyuranye bitanga umusaruro. Ni ngombwa rwose gukoresha neza umutungo (kamere) w’ubutaka ku buryo abantu baticwa n’inzara. Hari uburyo bwinshi bugeragezwa, ariko ntibukwiye kugarukira ku kongera umusaruro gusa. Birazwi neza ko muri ibi bihe umusaruro uboneka uhagije, ariko ugasanga hari za miliyoni z’abantu bashonje n’abicwa n’inzara hirya no hino kw’isi. Ni agahoma-munwa. Ni ngombwa rwose gushyiraho uburyo bwatuma abantu bose babona ibibatunga, atari ukugira ngo hatabaho intera hagati y’abifite n’abagenewe no gutungwa n’utuvungukira, ahubwo kugira ngo hubahirizwe itegeko ry’ubutabera, uburinganire no kubahana bikwiye buri muntu wese. Ku bw’izo mpamvu, ndashaka kwibutsa buri wese ko ibyaremwe byose ari ibya bose, ihame rikomeye rigena imikoreshereze y’umutungo, dusanga mu nyigisho z’imibirebeho y’abantu za Kiliziya (Doctrine sociale de l’Eglise). Kubahiriza iryo hame ni bwo buryo bw’ingenzi bwatuma habaho isaranganya nyaryo ry’umutungo w’ibanze, buri muntu wese akeneye kandi afitiye uburenganzira.
UMWANZURO
9. Ubuvandimwe bukeneye kwongera kubaho, gukundwa, kwamamazwa no gushimagirwa. Ariko ni urukundo rw’Imana rwonyine rutuma dushobora kwakira no kubaho byuzuye nk’abavandimwe. Politiki y’ukuri n’ubukungu nyabwo ntishoboka mu gihe cyose hakwirengagizwa guha umwanya w’ibanze umuntu waremwe n’Imana. Iyo habuzemo kumenya Imana, buri gikorwa cyose cya muntu gihinduka nkene, n’abantu bagahinduka ibikoresho abandi bakuramo inyungu zabo. Politiki ihamye y’ubukungu, igomba gushingira ku buvandimwe. Nitwemera guhindura imyumvire, tukarangamira gukunda abantu bose (umugabo n’umugore), ni bwo politiki ihamye y’ubukungu ishingiye ku rukundo rwa kivandimwe izashobora kuba koko igikoresho cy’iterambere rya muntu uko yakabaye wese ndetse n’ishingiro ry’amahoro. Twebwe abakristu twemera ko muri Kiliziya, ko buri wese ari umuyoboke kandi ko dukeneranye, kuko buri wese Kristu yamugeneye ingabire ye bwite kugira ngo igirire akamaro abandi (Ef 4,7.25). Kristu yaje mu nsi kugira ngo atuzanire ingabire z’Imana, ubushobozi bwo kugira uruhare ku buzima bwe. Ibyo bidusaba natwe kubaka umubano wa kivandimwe, urangwa no gufashanya, imbabazi, kwitangira abandi, nk’uko Imana yadukunze ikemera gutanga uwatubambiwe akazuka kugira ngo atwigarure twese: « Mbahaye itegeko rishya: nimukundane, kandi mukundane nk’uko nabakunze. Icyo bose bazamenyeraho ko muri abigishwa banjye, ni urukundo muzaba mufitanye (Yh13, 34-45). Ubu butumwa bwiza, ni bwo tuma buri wese agomba gutera intambwe ajya imbere. Ni umwitozo ugoye, udusaba kwakira no gutega amatwi akabaro ka mugenzi wacu, na wa wundi uri ikantarange, twiyemeza gukurikira inzira y’urukundo rwitangira buri wese, nta kiguzi. Kristu ahobera buri wese, ntashaka ko haba n’umwe wazimira « Imana ntiyohereje umwana wayo ku isi ngo ayicire urubanza, ahubwo yagira ngo akize isi (Yh3, 17) ». Ibyo yabikoze nta n’umwe akandamije cyangwa ahatiye kumwakira mu mutima we. « Ahubwo umukuru muri mwe nagenze nk’aho ari we muto, kandi umutware ahinduke umugaragu ». Uwo ni Yezu ubivuga. Jyewe rero, ndi hagati yanyu nk’umuhereza!(Lk 22,26.27). Buri gikorwa cyose kigomba kurangwa n’imyifatire yo kwitangira abandi, cyane cyane abari kure yacu n’abintamenyekana. Ubwitange ni ryo shingiro n’ireme ry’ubuvandimwe bwubaka amahoro. Bikira Mariya, Umubyeyi wa Yezu Kristu, adufashe iminsi yose kumva no kubaho nk’abavandimwe dukomora ku Mwana we, kugira ngo dushobore kuzanira buri muntu amahoro, kuri iyi si yacu dukunda.
Bikorewe i Vatikani, ku wa 8 Ukuboza 2013
Papa Fransisiko
Byanditswe : 2015-09-21 21:08:29
Uwabitangaje : Diocese Byumba

robotstxt: allowed

filter: keep


text:
Perezida wa Kameruni Paul Biya yavuze ko azarwanya yivuye inyuma abakoresha iterabwoba bose barwanira gutandukanya igihugu cye cyangwa bacyihishemo kugira ngo bagabe ibitero mu bihugu bituranye na Kameruni.
Biya yabivuze mu butumwa yongeye kwumvikanishamo ko yiteguye ibiganiro n’abavuga ururimo rw’icyongereza mu gihugu cye. Cyakora igisilikare cye ngo ku ruhande rwacyo kizahangana n’abitandukanyije bafite intwaro barwanira ubwigenge bw’intara zivugwamo ururimi rw’icyongereza.
Perezida Biya avuga ko biri mu nshingano ze gukora ku buryo ibintu bisubira mu buryo, abaturage bakabaho mu mahoro, mu gihugu gifite ubumwe. Niyo mpamvu yatanze amabwiriza ko abantu bose bafashe intwaro, bakoze urugomo cyangwa barushishikarije abandi, bagomba kurwanywa ubutaruhuka kandi bashyikirizwa ubutabera.
Biya yavuze ko yasabye guverinema kujya mu biganiro byubaka n’abavuga icyongereza kugira ngo bashakire hamwe ibisubizo kubyo basabye. Cyakora yongeyeho azarimbura abo bose bafashe intwaro barwanya igihugu. Yongeye gushimangira ko kizakomeza kuba kimwe ntawe uzagicamo ibice.


text:
28/07/2017, yanditswe na Amiel Nkuliza
Ibihe turimo bimaze imyaka irenga 26. Ni ibihe byo mu myaka ya za 91, ubwo Leta ya Habyarimana yari itangiye gushyikirana n’inyenzi-inkotanyi, kuva Ns’ele (Zayire ya cyera) kugeza Arusha muri Tanzaniya. Ibi byari ibihe byo guhangana n’umwanzi wari wateye u Rwanda, no kugabana ubutegetsi hagati y’imitwe yombi yarwanaga : FPR na MRND. Iri shyaka rya Habyarimana ryaje gutsindwa intambara y’amasasu, nyamara riza gutsinda intambara y’inda n’iy’amagambo. Abari ku isonga y’iryo shyaka, barimo abasirikari n’abasiviri, ubu ni bo bashyize mu bikorwa iyubahiriza ry’amasezerano yasinyiwe Arusha, muri kanama 1993.
Turasa n’abimukiye Arusha; aho ni mu gihugu cya Tanzaniya. Imishyikirano, ibera muri hotel «Mount Meru», imara byibura amezi atatu. Iyo amafaranga adushiranye, turongera tukurira indege, tukaruhukira muri BNR (Banque Nationale du Rwanda), gufata ayandi; andi yo guceza mu mahoteri yo mu mujyi wa Arusha, utajya ufunga: amasaha 24/24. Ayo madovize «devises» atagira ingano, ngo ni ayo gushyira mu bikorwa imishyikirano yo kubeshyana; yo gucengana. Imishyikirano yo gushyigikira ibisambo, indahaga, ingabo idashinga, yica igakiza uwo ishaka.
Ku ruhande rwa Leta y’u Rwanda, imishyikirano iyobowe na nyakwigendera minisitiri w’Ububanyi n’amahanga, Boniface Ngulinzira ndetse na Pasteur Bizimungu, ku ruhande rwa FPR-Inkotanyi. Izi nyeshyamba zirashaka ipasura ku myanya y’inzego zose z’ubutegetsi, ndetse no mu ngabo z’u Rwanda, mu mashami yazo, uko ari abiri: ishami rya gisirikari «armée» n’irishinzwe umutekano w’igihugu «gendarmerie».
Ibi ni ibivugirwa imbere mu nama, nyamara inyuma yayo, ibanga rihishe ukuri, ni irindi. Ni ibanga rizamenwa n’abitwa Musare, Mazimpaka na Biseruka, aho barimo kongorerana hagati y’inkuta (couloirs) za hotel «Mount Meru». Bati: «intambara y’amasasu ni yo yonyine izatuma dufata ubutegetsi». Bwarakeye, biraba!
Iri banga rimenwe n’aba bayobozi b’inyeshyamba za FPR, rirasa n’irisanzwe rizwi na benshi mu bahagarariye ibihugu byabo mu Rwanda. Usa n’urizi kubarusha, ambasaderi Johan Swenen, w’igihugu cy’Ububiligi, aravuga rikijyana. Uyu ntazigera abura muri iyo mishyikirano, kuva yatangira kugeza ikubise hasi igihwereye. Gufata ubutegetsi bwose, hakoreshejwe ingufu z’imbunda, bizanemezwa na Paul Kagame i Ngondore, ubwo umunyamakuru wa Radio Rwanda, Emmanuel Ruvugabiwi, yamubazaga, ati: «imishyikirano ninanirana, muzakora iki»? Kagame, na we, mu gusubiza icyo kibazo, ati: «Imishyikirano ninanirana, tuzasubira mu ishyamba»! Bwarakeye, biraba!
Imishyikirano yashyizwe mu bikorwa hagati ya MRND na FPR!
Mbere y’uko batera u Rwanda, abari ku isonga ry’ingabo za FPR bavugaga ko barwanya abari ku isonga ry’ubutegetsi bwa MRND. Igitugu n’ubwikanyize by’ubutegetsi bw’icyo gihe, mu by’ukuri byari birambiranye, ku buryo n’andi mashyaka yari mu gihugu, yari yaratangiye kuburwanya.
Amenshi muri ayo mashyaka, yari akuriwe n’abaturukaga mu bindi bice by’igihugu, byitirirwaga «nduga». Iyi «nduga» yavugaga ko irwanya ubutegetsi bw’abakiga bo muri MRND, nyamara ahubwo ishyigikiye inyeshyamba za FPR. Niba yari izi ingaruka zabyo, ntawamenya ukuri kwabyo. Ingaruka ni izi zose, zo kubaho twicuza, kurusha uko twarwanaga umuhenerezo, ngo turirukana MRND na Habyarimana wayo. Iyo iyi «nduga», idashyigikira «umwanzi», n’ubu Habyarimana aba akirwana na we, cyangwa yaramumenesheje burundu. Ngiyo «nduga» yahaye imbaraga «ingabo idashinga», ubu yashyize ku ibere bamwe mu bari ku isonga ry’ishyaka rya MRND, yavugaga ko irwanya.
N’ubwo iri shyaka ritashyizwe muri guverinoma FPR igifata ubutegetsi, bamwe mu bari barigize, bayobotse ubutegetsi bwa FPR, bataruhanije. Basubijwe mu ngabo za FPR, bitwaga ko barwanyaga. Impaka zari iza «ngo turwane» mu mishyikirano ya Arusha, yo mu ukwakira 93-mutarama 1994, mu gika cyayo cyo kuvanga ingabo, ubu zashyizwe mu bikorwa. Ingabo za MRND-CDR-FDLR ubu ziyunze n’iza APR-FPR, zikora umutwe umwe, wagirwagaho impaka mu ukwakira 1993 i Arusha ho muri Tanzaniya. Bagosora, wasaga n’utazi neza ikihishe inyuma y’izo mpaka zo kuvanga ingabo, iyo ativumbura ngo asohoke mu nama, ubu ngirango ntaba afunzwe. Aba wenda yarayobotse nk’izindi, zanze gutatira igihango.
Ndibutsa ko colonel Bagosora yasohotse mu nama kubera ikibazo cy’ivanga ry’ingabo za Leta n’iz’inyeshyamba cyari cyarananiranye gukemurwa. Bagosora yarwanyaga ko ingabo za FPR zigirwa abagaba bakuru «officiers» ngo kubera ko zari inkandagirabitabo, naho Bizimungu agasobanura ko impamvu ingabo za FPR ari inkandagira, ari uko ngo ubutegetsi bwa Habyarimana bwazibujije kwiga!
Kubera imbaraga FPR yari ifite muri iriya mishyikirano, icyifuzo cya Bagosora cyateshejwe agaciro, Ngulinzira abura uko agira, asinyira izo nkandagirabitabo, na zo ziyuburura mo aba «officiers» zityo. Ngaho ahaturutse ikinyoma cya FPR ko ngo Bagosora yasohotse mu nama agiye gutegura imperuka y’abatutsi (apocalypse), icyaha cyaburiwe ibimenyetso ubwo yitabaga urukiko mpuzamahanga rwashyiriweho u Rwanda, rukorera Arusha muri Tanzaniya.
Ni nde wibeshye, ni nde wari mu kuri?
MRND na FPR ni amashyaka mu by’ukuri yari agizwe n’ibisambo, byashakaga kuguma cyangwa gufata ubutegetsi ku ngufu. N’ubwo kimwe muri ibi bisambo cyatsinze intambara y’amasasu, cyasanze kitagomba kwirengagiza ibyitso byacyo. Ibi bivuze ko abayobozi ba FPR banze gutaba mu nama aba MRND. Nguko uko ba Rwarakabije, Ngendahimana, bari bararemye umutwe wo kwiyerurutsa ko ngo barwanya FPR, batashye, n’abandi bakaba barimo gutaha, imishyikirano ku bandi bagiseta ibirenge bo muri FDLR, ikaba igikomeza.
Icyatumye itinda, si ikindi: FDLR iracyashakisha inkunga yo gufata Kivu yose. Iyi nkunga nidatangwa n’ubutegetsi bwa Kigali, izaboneka muri ba gashakabuhake, bakirwanira gucukura amabuye y’agaciro muri kariya karere. FDLR nifata burundu Kivu yose, ntacyo bizatwara ubutegetsi bwa FPR, kubera ko ari na cyo bwarwaniraga, ubwo bwashyiragaho umutwe w’inyeshyamba, bwari bwarabatije izina rya «M23». «Kariya gace kose kari u Rwanda; ni ngombwa kukabohoza», aya ni amagambo yavuzwe na Pasteur Bizimungu, mu kiganiro n’abanyamakuru, mu mwaka w’1995.
Uwapfuye yarihuse, ufunzwe yaribeshye : uyu ni wa munyenduga washyigikiye abo atari azi neza. Uwibeshye ni twebwe, ni wowe na njye, twashyigikiye «umwanzi», watugororeye kukitwirukanamo no kuduhigira aho twamuhungiye. Uwari mu kuri ni umufatanyacyaha, n’ubwo na we, ubu arimo kurira ku mpembyi.
Imishyikirano ya Arusha, yo guhagarika intambara no kugabana ubutegetsi hagati ya MRND na FPR, ni yo mu by’ukuri yaduteje akaga. Aka kandare kagombye kugira icyo katwigisha. Hari abungukiye muri iyo mishyikirano n’abayihombeye mo. Abayungukiye mo ni abashoje intambara bombi, bamwe bayitsindisha amasasu, abandi bayitsindisha inda zabo. Icyo twagombye kwigira kuri ibi bisambo byombi ni uko twamenye neza inzira zikoreshwa zo gufata ubutegetsi, kubugabana cyangwa kubwiharira burundu. Ikibabaje ni uko izi nzira aho kuzikoresha, tuzitera umugongo, tukayoboka iz’amagambo, iz’amashyaka, amakaramu n’amatora.
«Aya matora ikizayavamo kirazwi», «Nta makaramu afata ubutegetsi», «Injiji ni izize». Ngiyo intero n’inyikirizo, «slogan», Paul Kagame amaranye imyaka irenga 20. Abayitera, tukanayikiriza, turi benshi. Kagame yabonye inzira ya nyayo, ubwo yashozaga intambara, ibyitso bye bimutera ingabo mu bitugu, bimusaba imishyikirano. Usaba imishyikirano ni uko aba yatsinzwe intambara. Nta n’usaba imishyikirano, atarafata na segiteri. «Mbwira abumva», ku mugani wa wa mucuranzi!


text:
Bishatsemo ubushobozi buri wese uko yifite, abaturage bo mu mugudu wa Kinunga, Akagari ka Kanserege, Umurenge wa Kigarama mu karere ka Kicukiro, bakusanyije inkunga igera kuri miliyoni eshanu z’amafaranga y’u Rwanda kugira ngo baremere abamugariye ku rugamba batuye mu mujyi wa Nyamata, babukira inzu y’ubucuruzi aho batuye mu mudugudu wa Nyabivumu.
Ni mu mudugudu wa Nyaruvumu, Akagari ka Nyamata y’Umujyi, Umurenge wa Nyamata mu karere ka Bugesera, itsinda ryaserukiye abatuye umudugudu wa Kinunga, ryifatanyije mu muganda n’abakozi n’abayobozi ba Komisiyo y’igihugu yo gusubiza mu buzima busanzwe abari abasirikare (RDRC), batangira igikorwa cyo kubaka inzu y’ubucuruzi igenewe abamugariye ku rugamba bubakiwe muri uwo mudugudu.
Iyi nyubako ije ari igisubizo cy’inyungu ku mafaranga batangaga ku bukode bw’inzu bakoreragamo ndetse n’urugendo bakoraga bajya aho bacururiza. Ibi bigarukwaho na Bakundukize Janvier, umwe mu bamugariye ku rugamba utuye muri uwo mudugudu, akaba na Perezida wa Koperative Twisungane Nyaruvumu.
Agira ati “Twatangaga buri mwaka amafaranga agera ku bihumbi Magana atatu na mirongo itandatu y’ubukode. Twakoreraga kure ku buryo kugenzura ibikorwa byatuvunaga, ibyo byose ni inyungu kuri koperative.”
Mudacogora Innocent ni umukuru w’umudugudu wa Kinunga. Mu kiganiro n’Ikinyamakuru Panorama yadutangarije ko igitekerezo cyo gufasha abamugariye ku rugamba rwo kubohora igihugu, bakigize ubwo hizihizwaga ku nshuro ya 24 isabukuru yo kwibohora, bagashaka icyo bakorera abagize uruhare mu kubohora igihugu.
Agira ati “Twunguranye ibitekerezo ku kintu twakora ngo turemere abamugariye ku rugamba, twitanze buri wese uko ashoboye tubinyujije muri komite twashyizeho. Twegereye Komisiyo ishinzwe gusubiza abasirikare mu buzima busanzwe, tubagezaho icyifuzo cyacu. Batuyoboye hano mu karere ka Bugesera, tuganira n’abagenerwabikorwa, batugezaho icyifuzo cy’uko koperative yabo idafite aho ikorera, bakeneye inzu y’ubucuruzi ibegereye.”
Mudacogora akomeza avuga ko abaturage bitanze uko bashoboye, bakazubaka inzu ifite agaciro ka miliyoni eshanu z’amafaranga y’u Rwanda. Asaba abandi baturage kujya batekereza abamugariye ku rugamba kuko bafite ibibazo bibagoye mu buzima kandi barabohoye igihugu.
Hon. Seraphine Mukantabana, Umuyobozi wa Komisiyo y’igihugu yo gusubiza mu buzima busanzwe abari abasirikare (RDRC), ashimira abaturage batuye umudugudu wa Kinunga, anasaba abamugariye ku rugamba gufata neza inkunga bahabwa bakazibyaza umusaruro kugira ngo barusheho kwiteza imbere.
Agira ati “…Baratwegereye batubwira ko bashaka kugira icyo bakorera abamugariye ku rugamba, dusanga hagomba kubakwa inzu yabafasha mu gukora ubucuruzi. Iki gikorwa ni cyiza kuko cyerekana urukundo abanyarwanda bafitiye abaruharaniye. Ibi bikorwa ni ibyerekana ko umutekano n’amahoro dufite bifite aho byaturutse kandi abanyarwanda babizirikana. Turashimira cyane abatuye umudugudu wa Kinunga umutima mwiza berekanye….
Abamugariye ku rugamba na bo tubasaba kujya bahera ku nkunga nk’iyi bahawe bagakomerezaho biteza imbere, ntibazemere ko hagira ikibasubiza inyuma. Bibuke ko ababafasha bagomba kugira aho bahera, kuko tubasiga ahasigaye na bo bakinogerereza.”
Umudugudu wa Nyaruvumu utuwemo n’abamugariye ku rugamba bari mu miryango icumi. Koperative bashinze bahereye ku mafaranga y’ingoboka bahabwa na Komisiyo y’igihugu yo gusubiza mu buzima busanzwe abari abasirikare, aho buri wese yatanze umugabane w’amafaranga ibihumbi cumi na bibiri (12,000Frw), Akarere ka Bugesera kabaha inkunga ya miliyoni imwe y’amafaranga y’u Rwanda; mu mwaka umwe gusa umutungo wa Koperative ukaba ufite agaciro gasaga miliyoni eshatu z’amafaranga y’u Rwanda (3,000,000Frw).
Rene Anthere


text:
Yvan Buravan ugiye gushyira hanze Album ye ya mbere hanze yise The Love Lab izaba iriho indirimbo 17 z’urukundo gusa. Aho azayimurika taliki ya mbere Ukuboza uyu mwaka .
Burabyo Yvan uzwi nka Yvan Buravan ku izina ry’ubuhanzi mu gihe yitegura gushyira hanze Album ye y’indirimbo yatangaje ko izaba igizwe n’indirimbo z’urukundo gusa.
Yagize ati” Ati “ Nayise the love lab, bishatse kuvuga The Love Laboratory[….]Nayihaye iryo zina kuko indirimbo zose ziyiriho ari iz’ urukundo.”
Ikindi cyatumye ayita iryo zina ngo nuko yagiye akurikiza ubutumwa yagiye yakira bw’abakundana bagiye bahuzwa cyangwa bagakomezwa n’indirimbo ze.
yakomeje avuga ko izaba igizwe n’indirimbo 17 harimo eshanu yagiye akorana n’abandi bahanzi. Igitaramo cyo kumurika iyo Album ye kizaba taliki ya mbere(1) Ukuboza 2018 mu ihema rya Camp Kigali ahasanzwe habera ibitaramo.


text:
Akarere ka Bugesera ni kamwe mu tugize intara y'iburasirasuba, gaherereye mu majyepho ashyira uburasirazuba, duhereye kuri ku ibarura rusange ry'abaturage rya 2012, Akarere ka Bugesera gatuwe n'Abaturage 361 914.
Akarere ka Bugesera ni akarere karimo gutera imbere cyane kuko utagatandukanye n'uturere tw'imigi cyane ko kari mu birometero 15 by'umujyi wa Kigari, imishinga minini ikorerwa muri ako karere yaba iyabikorera cyangwa iya Leta twavugamo.
1. Ikibuga cy'ingede mpuzamahanga cya Bugesera (Bugesera International Airport)
Kibaba kiri kubakwa mu murenge wa Rilima, aho kugeza ubu, ubuso buzubakwaho icyo kibugabumaze kuboneka hakaba hasigaye gutangira imiriko yo ku cyubaka
2. Inganda zitandukanye zubatse (Industrial Park)
Muri Gashora mu murenge wa kagasa hakaba harubatse inganda zitandukanye,twavugamo Imana Steel Rwanda, Uruganda rukora ibyuma by'ubwubatsi, ndetse no mu mirenge yindi itandukanye twavugamo nka ntarama ahai inganda ebyiri, urukora ibinyobwa bidasembuye (Crystal Bottoling), n'urukora impapuro z'isuku ().
3. Amahoteli (Hotels) ndetse n'umukerarugendo.
Akarere ka Bugesera kamaze gutera intamber ishimishije mu bijyanye n'amahotere ndetse n'ubukerarugendo aho hagaragara aho abatu batandukanye bashobora kwiyakirira bitewe n'ubushobozi bwabo, ahagaragara amahoteri manini nka
A. La Palisse Nyamata Yubatse mu murenge wa Nyamata ikaba ari hotel yakira service zitandukanye iherereye mu Karere ka Bugesera, Umurenge wa Nymata http://nyamata.lapalissehotels.co.rw/
B. Palast Rock - Ikaba ari hoteri y'uwikorera ku giti cye iherere mu murenge wa Nyamata - http://www.palasthotelrwanda.com/ .
C. La Palisse Gashora - Ikaba iherere mu murenge wa Gashora ku nkegoro z'ikiyaga.
d. Hakiyongeraho ahantu katandukanye mu mirenge yose aho bakira abantu muri za hostel. lodge, bar, na restaurant zitandukanye.
Imibereho y'abaturage.
Abatuye akarere ka Bugesera abenshi batuyemu midugudu aho ibikorwa remezo bibageraho mu buryo bworoshye, igice kini cy'abaturage batuzwe no gukora ibikorwa by'ubuhinzi ndetse n'ubworozi.
Akarere ka Bugesera kagizwe n'Imirenge cumi n'itanu (15), Utugari mirongo irindwi na tubiri (72), ndetse n'imidugudu magana atanu na mirongo inani n'umwe (581), aha turibanda ku mirenge mu gihe wakwifuza amakuru wakwifashisha nomero za terelefone z'abayobozi kuva ku karere kugeza ku mudugudu.
1. Nyamata
Nyamata ni umurenge w'umugi, ndetse ni naho ibiro bikuru by'akarere ka Bugesera kubatse, ukaba igizwe n'utugari dutanu Kanazi, Nyamata Ville, Kayumba, Maranyundo, Murama, mu gihe wakwifuza amakuru ukaba wakwifashisha nomero zatazwe haruguru.
2. Ntarama
Ntarama ni umurenge w'umugi nawo, cyane ko ariwo murenge ushyikiramo iyo uturutse i kigari uza i Bugesera unyuze mu muhanda wa akaburimbo, ukaba igizwe n'utugari dutatu Cyugaro, Kanzenze, Kibungo, uyu murenge ufite ubuso bunini budatuwe ndetse ukaba ukeneye abashora imari yabo cyane mu buhinzi mu gihe wakwifuza amakuru ukaba wakwifashisha nomero zatazwe haruguru.
3. Mayange
Mayange ni umurenge w'umugi nawo, cyane ko hagiye hashyira ibikorwa by'iterambere bitandukanye kubera umushinga wa Millemium Village Project wakoreyemo, uyu murenge unyurwamo n'umuhanda wa kaburim ukaba igizwe n'utugari dutanu Kibenga, Kagenge, Gakamba, Kabirizi, Mbyo uyu murenge ufite ubuso bunini budatuwe ndetse ukaba ukeneye abashora imari yabo cyane mu buhinzi mu gihe wakwifuza amakuru ukaba wakwifashisha nomero zatazwe haruguru.
4. Musenyi
Musenyi ni umurenge ugaragara nk'icyaro, nubwo ufite abaturage benshi, imishinga itandukanye iri kuwukorerwamo cyane uwo kuwugezamo amashanyarazi ukaba igizwe n'utugari tune Musenyi, Gicaca, Rulindo, Nyagihunika, mu buhinzi uyu murenge uteye imbere cyane kubera ukikijwe n'amazi mu gihe wakwifuza amakuru ukaba wakwifashisha nomero zatazwe haruguru.
5. Mwogo
Mwogo ni umurenge ugaragara nk'icyaro, ukorerwamo cyane ubuhinzi ku buso buhuje ku muceri mu gishanga cya rurambi, ndetse n'urutoke, ukaba ukorerwamo cyane n'imirimo y'ubworozi ukaba igizwe n' utugari tune Rurenge, Bitaba, Rugunga buhinzi uyu murenge uteye imbere cyane kubera ukikijwe n'amazi mu gihe wakwifuza amakuru ukaba wakwifashisha nomero zatazwe haruguru.
6. Juru
Juru ni Umurenge ugaragara nk'icyaro, ukorerwamo cyane ubuhinzi ku buso buhuje ku rutoke, ukaba ukorerwamo cyane n'imirimo y'ubworozi bw'inzuki, ndetse hakaba hagaragara amabuye meza y'ubwibatsi atandukanye ukaba igizwe n' utugari dutanu Kabukuba, Mugorore, Juru, Rwinume, Musovu ku yandi makuru ukaba wakwifashisha nomero zatazwe haruguru.
7. Rilima
Rilima ni Umurenge ufite ibiyaga byinshi, ukorerwamo cyane ubuhinzi ku buso buhuje ku bishyimbo n'ibigoro, ukaba uteganywa kubakwamo ikibuga cy'indege ugizwe n' utugari dutanu Nyabagendwa, Kabeza, Kimaranzara, Karera, Ntarama ku yandi makuru ukaba wakwifashisha nomero zatazwe haruguru.
8. Gashora
Gashora ni Umurenge ukorerwamo cyane ubuhinzi ku buso buhuje ku bishyimbo n'ibigoro, ukaba ugizwe n'utugari dutanu Biryogo, Kabuye, Kagomasi, Mwendo, Ramiro ku yandi makuru ukaba wakwifashisha nomero zatazwe haruguru.
9. Rweru
Rweru ni Umurenge ukorerwamo cyane ubuhinzi ku buso buhuje ku bishyimbo n'ibigoro, ukaba ugizwe n'utugari dutanu Sharita, Batima, Kintambwe, Mazane, Nemba, Nkanga ku yandi makuru ukaba wakwifashisha nomero zatazwe haruguru.
10. Kamabaye
Kamabuye ni Umurenge uherereye ku mupaka w'uRwanda n'uBurundi ukorerwamo cyane ubuhinzi ku buso bw'imyumbati n'ibigo buhuje, ukaba ugizwe n'utugari dutanu Burenge, Biharagu, Nyakayaga, Tunda, Kampeka hakaba hari ibiyaga bifasha aribyo cyohohaha, ku yandi makuru ukaba wakwifashisha nomero zatazwe haruguru.
11. Ngeruka
Ngeruka ni Umurenge uherereye ukaba ufite ubuso bunini, ndetse hagakorerwa ibikorwa bitandukanye cyane cyane ubuhinzi bw'imyumbati umurenge ugizwe n'utugari dutanu Murama, Rutonde, Ngeruka, Nyakayenzi, Gihembe ku yandi makuru ukaba wakwifashisha nomero zatazwe haruguru.
12. Ruhuha
Ruhuha ni Umurenge uteye imbere ukaba ugaragari nk'ihuriro ry'Imirenge ya Ngeruka, Shyara, Mareba, hakorerwa ibikorwa cyane by'ubucuruzi, ariko ubuhinzi buteye imbere harimo umuceri (Hari uruganda ry'Umuceri) cyane cyane ubuhinzi bw'imbuto (Inyanya, Ubunyobwa, imyebwe) ugizwe n'utugari dutanu Ruhuha, Bihari, Kindama, Gikundamvura, Gatanga ku yandi makuru ukaba wakwifashisha nomero zatazwe haruguru.
13. Mareba
Mareba ni Umurenge ukorerwamo ubuhinzi cyane bw'umuceri kuko hagaragara ibishanga bitanduakanye bikorerwamo ubuhinzi bw'umuceri, hakaba hari igishanga kinini cyo gukamura kugingo hakorerwemo ibikorwa by'ubuhinzi bishobora gutanga umusaruro uhagije, ugizwe n'utugari dutanu Gakomeye, Bushenyi, Nyamigina, Rango, Rugarama ku yandi makuru ukaba wakwifashisha nomero zatazwe haruguru.
14. Shyara
Shyara ni Umurenge ukorerwamo ubuhinzi cyane bw'umuceri, ndetse hakaba n'ubutaka bwiza butanga amatafari y'ubwubatsi, ukaba uhana urubibe n'akarere ka Nyanza mu majyepho ukaba ugizwe n'utugari dutanu Nziranziza, Rebero, Kamabuye, Rutare, Kabagugu ku yandi makuru ukaba wakwifashisha nomero zatazwe haruguru.
15. Nyarugenge
Nyarugenge ni Umurenge ukorerwamo ubuhinzi cyane bw'imyumbando, ndetse , ukaba uhana ukaba ugizwe n'utugari dutanu Murambi, Ngenda, Gihinga, Kabuye, Rugando ku yandi makuru ukaba wakwifashisha nomero zatazwe haruguru.
(Click here to download ES Sector Contacts and Email)
Akarere ka Bugesera kagizwe n'Utugari mirongo irindwi na tubiri (72), Urwego rw'Akagari ni uRwego ruyoborwa n'Umunyamabanga Nshingwabikorwa w'Akagali, Afatanyije n'Ushinzwe Imibereho Myiza, ndetse n'iterambere -SEDO (Social Economic Development Officer), nirwo rwego rwegereye abaturage, rukaba rushinzwe cyane cyane ubukangurambaga mu buhinzi, ubworozi, ubuzima, ndetse na gahunda za Leta.
Umunyamabanga Nshingwabikorwa w'Akagari akorana bya hafi n'inzego zatowe n'abaturage cyane Njyanama, abashinzwe ubuzima n'abandi bashobora gufasha mu iterambere rusange ry'Abaturage.
Umunyamabanga Nshingwabikorwa n'Uwo bafatanya - SEDO batanga raporo ku rwego rw'Umurenge, Mu gihe mwakifufa kuvugisha Umunyamabanga Nshingwabikorwa w'Akagari, cyangwa uUshinzwe Iterambere n'Imibereho myiza ku Kagari Mwakwifashisha nomero musanga kuri link ikurikira.
(Click Here to Download Cells Executive Secretary, and SEDO Contacts)
Akarere ka Bugesera kagizwe n'imidugudu magana atanu mirongo inani n'Umwe (581), nkuko bisanzwe iyi midugudu iyoborwa n'Abaturage cyane ko Abaturage bose bagize umugudugu aribo bafata icyemezo mu nteko rusange y'umudugudu ku iterambere ry'Umudugudu.
Ariko bitoramo abayobozi barimo uUmukuru w'umudugudu, abanyabuzima, abakurikirana umutekano, ndetse n'abajyanama, umudugugu utanga raporo ku rwego rw'Akagari nubwo umuyobozi w'umudugudu aba ari umukorera bushake (Adahebwa).
Muri service zitangirwa ku mugudugu hari ibyangobwa, ndetse n'ibyemezo bihabwa abaturage, umudugudu kandi ukorana n'izindi nzego zishinzwe cyan ibijyanye n'Iterambere rusange, Umutekano, ndetse n'Umutuzo w'Abaturage.
Ku bindi bisonabura ku mudugudu mwakwifuza mwakoresha nomero y aTelephone iri kuri link ikurikira
(Click Here to Download Village Leaders Contact Numbers)
Byanditse n'Umukozi w'Akarere ka Bugesera.
MBONYUMUVUNYI Sixbert
sixbert.mbonyumuvunyi@bugesera.gov.rw,
(+250)783217769


text:
>> Ababikira n'Abafurere
>> Ababikira b'Umwamikazi w'Inama Nziza
Ababikira bo mu Muryango w’Ababikira b’Umubyeyi ugira inama nziza ( Notre Dame du Bon Conseil) basezeranye burundu
Ku wa 08 Mutarama 2011 muri Katedrali ya Byumba, ababikira Mama Dativa NIRERE; Mama Claudine NYIRASAFALI; Mama Marie Rose UWIZEYE na Mama Eugénie MUKAMANA basezeranye burundu mu gitambo cya Misa cyayobowe n’Umushumba wa Diyosezi wa Byumba afatanyije n’Abasaserdoti cumi na barindwibaturutse Cyangugu, Nyundo na Byumba.
Mu nyigisho yagenewe uwo munsi udasanzwe kuri abo bihayimana, Umushumba wa Diyosezi ya Byumba yibukije amagambo ya Yohani Batista wagize ati: “Yezu ni We ugomba gukura naho nkaca bugufi”. Aya akaba ari amagambo akomeye ku basezeranye burundu kuko Nyagasani ni We bagomba kureka akaba ari We ugaragara, akaba ari We ukuzwa mu buzima bwabo bwa buri munsi no mu byo bakora byose.
Umushumba wa Diyosezi yagize ati: “aba basezerana burundu bumvise ijwi ry’Imana ribahamagarira gukuza Yezu none biyemeje gukurikira uwo Yezu ubuzima bwabo bwose no kumubera abahamya iteka no muri byose.”
Umushumba wa Diyosezi ati: “uwo Imana itoye akumva, akitaba, akumvira, imuha ingabire ngombwa zo kumufasha igihe imutumye mu bantu kugira ngo abafashe kumva ijwi ryayo no kuyumvira.” Yibukije ko ubutorwe twese duhamagariwe kandi dusangiye ari ukuba abatagatifu nk’Imana kandi tugomba guhora twibuka ko dufite uruhare ku butungane bw’Imana. Nituyemerere rero itugire intungane.
Guharanira ubutagatifu n’ubutungane rero bigendana nuko tubaho buri munsi. Tuba abatagatifu dutunganya neza ibyo dushinzwe kandi turushaho kureka Imana ikaba ariyo ituyobora mu migirire yacu. Musenyeri Serviliyani yashoje agira ati: “ubutumwa bw’aba bari ba Nyagasani ni ugufasha abantu kuba intungane no kwinjiza abantu mu bwami bw’Imana.” Imana iradushakaho ubufasha rero mu mugambi wayo wo gukiza abantu, nituyemerere idukoreshe.
Igitambo cya Misa gihumuje, ibirori byakomereje m’Urwunge rw’Amashuri rw’Umubyeyi ugira inama nziza, aho Uyobora umuryango w’Ababikira Mama Jeanine yavuze ko yishimiye kuva muri Canada kugira ngo yifatanye n’ababikira biyeguriye Imana burundu mu byishimo byo gushimira Rurema. Yibukije ko buri wese yahamagariwe kwishimira aho ari no gutera abandi ibyishimo no gufasha abandi kugira icyanga cy’ubuzima. Yashimiye kandi ababyeyi b’abiyeguriye Imana burundu kandi abasaba gukomeza kuba bugufi mu byishimo. Arangiza ijambo yagize kandi ati: “ndashimira Imana kubera Kiliziya yo mu Rwanda kuko ihitamo igihe cyose ubuzima.”
Byanditswe : 2016-02-25 10:33:33
Uwabitangaje : Diocese Byumba


text:
Guhinga imyembe uhereye ku ntete
Ugomba gutera intete zigisarurwa kugira ngo zizagire imikurire myiza ishoboka. Shyira intete mu mazi afite ubushyuhe buri hagati ya 20–25 °C mu gihe cy’amasaha abiri kugeza kuri atandatu.
Ku wa gatandatu 20.2.2010 21:01 | Kubisohora ku urupapuro | Ibimera nyaburanga bidasanzwe
Umwembe wa Kalimantana, Kalimantan Mango, Kasturi (Mangifera casturi)
Umwembe wa Kalimantana (Mangifera casturi) cyangwa uzwi aho ukomoka ku izina rya Kasturi ni igiti cy’imbuto kiboneka mu karere gashyuha kandi gahehereye kigira hagati ya metero 10 na 30 z’uburebure kikaba ari karande muturere dukeya cyane twegereye Banjarimasini ho mu Majyepfo ya Indoneziya. Kuri ubu zigenda zicika mubiti byishyamba bitewe no gutemwa kw’ibiti kutubahirije amatregeko. Nyamara kiracyaterwa kenshi muri iki gice, kubera impumuro nziza y’imbuto zacyo.
Ku wa gatanu 19.2.2010 21:00 | Kubisohora ku urupapuro | Ibimera nyaburanga bidasanzwe
Imyembe yo muri Indoneziya
Ku kirwa cy’i Borunewo ho muri Indoneziya hari amoko y’imyembe 34 (Mangifera) ya kimeza. Amenshi muri aya moko yugarijwe n’ikibazo gikomeye cyo gucika burundu bitewe n’imvura yo mu ishyamba yangiza ibimera. Amwe mu moko y’imyembe, urugero nk’Umwembe wa Kalimantana (Mangifera casturi) wamaze gucika burundu mu ishyamba.
Andi mu moko y’biti by’imyembe bikomoka i Borunewo ni nka Mangifera griffithi (azwi ku mazina akurikira yo mu rurimi rw’aho akomoka: asem raba, na romian), Mangifera pajang (asem payang), Mangifera quadrifida (asem kipang) na Mangifera torquenda (asem putaran).
Ku wa kane 18.2.2010 10:58 | Kubisohora ku urupapuro | Ibimera nyaburanga bidasanzwe
Imikindo Parajubaea torallyi
Parajubaea torallyi ni imikindo myiza cyane kandi ibasha guhangana no kwihanganira ibihe bibi cyane. Icyakora, ihingwa gake cyanye hanze y’ubuturo bwayo kimeza na abanyabusitani bitewe nimbuto zayo nini cyane (bivugako ubwikorezi bwacyo bwo mu bwato buhenze), ubuturo bwayo kimeza ni Boliviya.
Ku wa gatandatu 23.1.2010 10:06 | Kubisohora ku urupapuro | Imikindo
Amahwa ya kasi (Pinusi kesiya)
Amahwa ya kasi (Pinusi kesiya) ni igiti gikura vuba cyo muri aziya, kitajya kiboneka hanze y’aho gihinze. Ibiti bigira uburebure buri hagati ya metero 30 na 35 n’igihimba gishobora kugera kuri metero 1 y’umubyimba.Buri shami rigira amahwa atatu, rimwe rimwe rifite hafi ya santimetero 15 na 20 z’uburebure. Imbuto z’ibi biti (mu ishusho ry’umutemeri) zigira uburebure buri hagati ya santimetero 5 kugera ku 9 noneho intete zikagira hagati ya santimetero 1,5 kugera kuri 2,5.
Ku wa gatanu 4.9.2009 11:01 | Kubisohora ku urupapuro | Ibimera nyaburanga bidasanzwe
Ibyerekeye KPR
Sangira n’abandi uburambe bwawe kubijyanye no gukuza ibimera. Andika inkuru cyangwa inyandiko kubijyanye no kwitabwaho k’ubusitani, gutera, gukuza no kwita ku ibimera n’ibindi bibyerekeyeho. Hanyuma ubitangaze mururimi rwawe kavukire ubinyujije mukinyamakuru cyacu cyivuga ibijyanye n’ibimera cyitwa Botanix.


text:
Umugoroba w’ababyeyi wageze no mu magereza
Ubuyobozi bw’amagereza mu Rwanda (RCS) bwemeza ko umugoroba w’ababyeyi mu magereza y’u Rwanda wagabanyije amakimbirane hagati y’abagororwa ubu bakaba babanye neza.
Byatangajwe na SIP Pelly Gakwaya Uwera, umuyobozi ushinzwe uburinganire n’ubwuzuzanye muri RCS, ubwo hatangizwaga ihuriro ry’abacungagereza b’abagore rizajya rikora ubukangurambaga ku kurwanya ihohoterwa rishingiye ku gitsina, kuri uyu wa 24 Mutarama 2018.
SIP Gakwaya yavuze ko mbere abagororwa bajyaga bagirana amakimbirane bigatuma imibanire hagati yabo itaba myiza.
Agira ati “Ahari abantu hanuka urunturuntu. Mbere hari ubwo bamwe mu bagororwa uburoko bwabaryaga bagatangira ibyo kwiyenza hagati yabo. Akenshi bagarukaga ku by’imiryango yabo iri hanze bigatuma habaho ubwumvikane buke”.
Arongera ati “Kuva umugoroba w’ababyeyi watangira byatanze umusaruro ku buryo nta bibazo bigihari, n’akabonetse barakikemurira mu mugoroba w’ababyeyi. Byaratworohereje natwe nk’abakozi kuko tutagihora mu bibazo byabo nk’uko byari bimeze mbere”.
Yongeraho ko umugoroba w’ababyeyi utuma imfungwa n’abagororwa bamenya ibibera hanze, bityo mu gihe bazafungurwa batazasanga abandi barabasize.
Minisitiri w’Uburinganire n’iterambere ry’umuryango, Nyirasafari Espérance na we wari witabiriye icyo gikorwa, yavuze ko iryo huriro hari byinshi rizafasha mu muryango.
Ati “Tuzashyigikira iri huriro kuko abarigize babana n’imfungwa n’abagororwa bakoze ibyaha kandi baba baturutse mu miryango yacu. Aba bantu rero bazajya badufasha kumenya ibyaha byinganje mu byakozwe n’impamvu bityo tubone uko tubikumira”.
Akomeza avuga ko iryo huriro rizaba umuyoboro wo kumenya ibibazo bahura na byo mu kazi kabo bityo hashakwe n’uburyo bwo kubibafashamo ndetse banabone uko batambutsa ibyifuzo byabo.
Ubuyobozi bwa RCS buvuga ko abagore bakora akazi k’ubucungagereza mu Rwanda ari 24% ariko ngo intego ni ukuzamura uyo mubare ndetse no kubongerera ubumenyi mu kazi kabo.


text:
KANDA HANO UREBE VIDEO
Burya urukundo ni urwa babiri,mu gihe umukobwa mukundana hatari ibyo mwumvikanaho cyangwa mutabasha gufatira hamwe umwanzuro ngo mubikemure,burya urukundo aba ari ntarwo.niyo mpamvu nk’ibyamamare twaguteguriye uburyo ushobora kumenya ibishobora gutuma umukobwa mukundana arambirwa imibanire yawe nawe.
Musore nubasha guhindura iyi mwifatire niba uzi ko koko ishobora kuba ikuranga,ntakabuza inshuti yawe izongera ikugarukire maze urukundo rwanyu rurambe.
- Ntukimwitaho
Niba umukobwa mukundana agusabye ikintu cyangwa akakubaza ikibazo ntumusubize kugeza ubwo agisubiramo 2,3,4… Menya ko urimo wiyicira urukundo kuko azageraho akumva arakurambiwe. Hari abibwira ko kwihorera umuntu bishobora gukemura ikibazo: “Ngo azageraho abyibagirwe cyangwa bimushiremo” ibi ntibikora ku muntu mukundana.
- Uri umunebwe mu buriri
Muri iki gihe usanga abasore n’inkumi bashobora gukora imibonano mpuzabitsina mbere yo kurushinga. Niba rero mubikoze maze ukagaragara nk’umunebwe menya ko nta mahirwe ufite imbere y’uyu mukobwa. Gusa n’iyo mwaba mwarashakanye naho ni cyo kimwe kuko mu gihe amaze kumva ko uri umunebwe ndetse ko ntacyo ushoboye mu buriri bizamugora kugukunda no kukubaha.
Ugomba guhora witaye kuri iki kintu kuko ari ik’ingenzi, kunda umugore wawe kandi ugerageze kumushimisha no kumukorera ibyo yifuza ko umukorera igihe mwiherereye.
- Wahagaritse kumutereta
Usanga abasore iyo bagitangira guterera bakora iyo bwabaga ngo bemererwe urukundo harimo gusohokana umukobwa, kumuhamagara kenshi, kumwoherereza ubutumwa bugufi, kumutungura wenda bamuha impano n’ibindi biba bigamije kugaragara nk’udasanzwe. Gusa ikibabaje ni uko iyo bamaze kwemererwa urukundo cyangwa se tuvuge kubana ibyo byose biyoyoka ndetse bigashira burundu.
Aya ni amakosa akomeye cyane abagabo bakora nyamara burya umenye ko ibyo wakoze ngo ugaragare nk’udasanzwe iyo utakibikora udashobora kongera kugaragara nk’udasanzwe nyine ahubwo uba umuntu usanzwe nk’abandi bose.
- Ntumuha umwanya wa mbere
Niba uhora umurutisha ibindi bintu nk’umupira, filmi, akabari, inshuti zawe se, menya ko bitazatinda kukurambirwa.
- Ntumufasha mu byo mu rugo
Ibi birareba cyane abagabo. Niba udafasha umugore wawe ibyo mu rugo kandi umugore wawe na we afite akazi ka buri munsi agomba kujya gukora nkawe menya ko urimo wisenyera. Kuri ubu abagore na bo bajya gukora akazi nk’abagabo gusa iyo abagore bageze mu rugo bagomba kwita ku byo mu rugo mu gihe umugabo yaciye mu kabari kunywa kamwe cyangwa se yaba yanatashye akaba ari muri ruganiriro aruhuka. Akazi ko mu rugo no kumenya iby’urugo ni akazi kenshi umugabo rero ushaka kubaka neza rugakomera agomba gufasha umugore we mu kazi ko mu rugo cyangwa se agashaka abakozi bazajya bamufasha.
Hari abagabo usanga bataka ngo abagore babo bahora bababwira ko bananiwe nyamara ntibite ku kazi baba bakoze mu gihe bo barimo kuruhuka.
Niba ushaka kubaka cyangwa se kubungabunga urukundo rwawe uzitwararike kuri ibi tumaze kuvuga maze urebe ngo uratunganirwa.
Richard Uwizera@ibyamamare.com


text:
Gufunga ‘ghetto’ z’abanyeshuri ntibivugwaho rumwe
Ubuyobozi bw’Intara y’Iburasirazuba bwafashe icyemezo cyo kubuza abanyeshuri biga mu mashuri y’uburezi bw’ibanze kuba mu macumbi azwi nka ‘ghetto’ bacumbikamo.
Ubusanzwe abanyeshuri biga muri bene ayo mashuri bajya muri ‘ghetto’ kugira ngo biborohere kwiga, kuko mu gihe bize bataha hari abajya bakora urugendo rw’amasaha 10 buri munsi n’amaguru kugira ngo bave mu rugo bagere ku ishuri no kuva ku ishuri basubira mu rugo.
Nsekayabo Jean Claude, wiga muri GS Rwamagana Protestant, agira ati “Impamvu yatumye nza muri ‘ghetto’ iwacu ni kure. Kuva ku ishuri njya mu rugo n’igare nkoresha amasaha abiri, urumva kugenda n’amaguru bifata hafi amasaha atanu cyangwa atandatu.”
Hari abanyeshuri biga mu mashuri y’uburezi bw’ibanze bava mu karere kamwe bakajya kwiga mu kandi bakurikiye amashami batabasha kubona mu mashuri yo mu turere bavukamo, bigatuma bakodesha ‘ghetto’ hafi y’ishuri ngo biborohere kwiga.
Mukamuganga Leoncie yiga mu ishuri ry’uburezi bw’ibanze mu Karere ka Rwamagana ariko akaba avuka mu Karere ka Ngoma.
Ni umwe mu bakobwa biga bataha muri ‘ghetto’ kandi ngo yabihisemo kuko iwabo ishami yashakaga kwiga ritari rihari.
Ati “Njye naje kwiga i Rwamagana njya muri ‘ghetto’ nkurikiye ishami rya MEG (Mathematics, Economics and Geography) kuko iwacu hari ishami rya HEG (History, Economics and Geography).”
Nubwo bimeze gutyo Ubuyobozi bw’Intara y’Iburasirazuba buherutse gufata icyemezo cyo guca ‘ghetto’ ku biga mu mashuri y’uburezi bw’ibanze.
Guverineri w’Iburasirazuba, Uwamariya Odette, avuga ko abanyeshuri batemerewe kuzibamo kuko zituma bashorwa mu ngeso mbi, ari na yo mpamvu bahisemo kuzica.
Ati “Politiki dufite y’uburezi ntiteganya amacumbi ku bana biga mu mashuri y’uburezi bw’ibanze. Abana baragenda bakishakira aho bacumbika ha make bakajyanwa mu bucuruzi n’ubusambanyi, turagira ngo abantu badufashe ntabwo za ‘ghetto’ kuri abo bana zemewe.”
Abanyeshuri bajya muri ‘ghetto’ ababyeyi babo babizi
Abanyeshuri baba muri ‘ghetto’ twavuganye bemeza ko bajya muri ghetto ababyeyi babo babizi kuko “babafasha kwishyura ubukode bwazo bwa buri kwezi, ndetse bakanabaha ibyo kurya bibatungira muri izo ghetto.”
Abo twavuganye bavuga ko batakwirengagiza impungenge z’abayobozi, ariko na none ngo ikibazo cya ‘ghetto’ ntigikwiye kureberwa mu ishusho rusange kuko abazibamo bose atariko bagamije uburara.
Mukamuganga ati “Nk’ubu urabona mba muri ‘ghetto’ ndi umukobwa ariko sinemeranya n’abavuga ko umuntu wese uba muri ‘ghetto’ agira uburara. Njye nayijemo nje kwiga, icyo nzi ni uko ugira uburara muri ‘ghetto’ n’iwabo aba asanzwe yari abufit.”
Abanyeshuri barebwa n’icyo cyemezo cy’Ubuyobozi bw’Intara y’Iburasirazuba bavuga ko kiramutse gishyizwe mu bikorwa byabangamira benshi, ndetse bikaba byatuma bamwe bava mu ishuri nk’uko Ngirumpatse abivuga.
Ati “Icyo cyemezo gishyizwe mu bikorwa byabangama cyane. Hari imirenge myinshi usanga kugira ngo ugere ku kigo kiri mu burezi bw’ibanze bigusaba gukora urugendo rutari munsi y’amasaha abiri cyangwa atatu, ugasanga baciye ‘ghetto’ abenshi bishobora gutuma duhagarika kwiga.”
Guverineri Odette Uwamariya, we avuga ko hafatwa icyemezo cyo guca ‘ghetto’ z’abo banyeshuri ubuyobozi butirengagije ko hari imirenge usanga ari minini, ku buryo hari abana byagora kubona ishuri bigamo hafi yabo.
Gusa ngo basabye uturere gukora igenzura tukagaragaza ahari ikibazo cyihariye kugira ngo gishakirwe umuti.
Ati “Twumvikanye ko uturere dukora igenzura tukagaragaza ahari ikibazo cyihariye tugakorana n’Ikigo cy’Igihugu cy’Uburezi (REB) hakaba haba gahunda y’umwihariko yo gushakira abo bana aho bacumbika, kandi nibanahacumbika habeho uburyo bwo gukurikirana uburere bwabo.”
Ntitwabashije kubona ababyeyi b’abana biga baba muri ‘ghetto’ ubwo twateguraga iyi nkuru, ariko bamwe mu babyeyi twavuganye na bo ngo basanga kwihutira guca ‘ghetto’ kuri abo bana atari cyo cyihutirwa kurusha kubanza kwiga uhereye mu mizi impamvu zibatera kwiga baba muri ghetto.
Mukamugema Constance ati “Ibyo ari byo byose hari abana ayo macumbi ashobora gutera uburara, ariko simpamya ko ari bose.
Ubuyobozi bukwiye kubanza kwiga impamvu abana bajya muri ayo macumbi kandi zigahabwa agaciro kuko hari abana ushobora gusanga barahisemo kujya mu icumbi kubera impamvu zumvikana.”
Gahunda y’amashuri y’uburezi bw’ibanze ni imwe muri gahunda zashyizweho hagamijwe guteza imbere uburezi kuri bose.
Nubwo ayo mashuri agamije gutanga uburezi kuri bose ahenshi usanga ari ishuri rimwe mu murenge, ku buryo hari abana bitorohera kurigeraho cyane cyane abatuye mu mirenge mini.
Ibitekerezo ( 9 )
agahwa Kari kuwundi karahandurika hanyuma umubare wabazaba indaya uzangana gute nibamara kwicara iwabo
Ubuse ayo mafrng kuki batayajyana musinzi bakayishyura inzu nuko iwabo ari hato??? mukore ibyomusabwa abana bige mwibaciraho iteka
Hhhhhhhhhhhhhhhhhhhhhhhjhhhh uburayi buba mumaraso yumuntu kugiti cye hamwe numutima nama we rero ntibukururwa na getto kuko hari nababukorera iwabo.mureke abana biyigire knd umuntu niwe wikontorora ubwe,abusanganywe niyo wamugotesha abapolisi impande zose yabukora.
haaaa babura gukanira urubakwiye ababatereramo inda ngo baraca getto harimo abarimu,ba gitifu,nabandi ahubwo bagiye kureka kwiga babere indaya rimwe
haaaa babura gukanira urubakwiye ababatereramo inda ngo baraca getto harimo abarimu,ba gitifu,nabandi ahubwo bagiye kureka kwiga babere indaya rimwe
Njye nabaye umurezi muri 12YBE. Aba bana kugirango bagere ku ishuri nko mu mirenge yibyaro birabagora peeee. Ahubwo aho kubaka amacumbi yabarimu iyo bayagira ay’abanyeshuri. Naho rwose kuba muri ghetto sicyo kibazo. Ikibazo ni igituma bazibamo.
blablablbla..... abo bana urabona bajya muri "gheto" aruko basetse? ni internat se ububakiye?? gushinyagura gusa.
njye namaze imyaka 3 niga mba muri getto ariko ubwo burara ntabwo nigeze nkora ubwo rero bareke kubangamira abazibamo kuko nuwabukora yabukora ataha iwabo.kuko nababa muri za internal barasambana kdi baba barinzwe.


text:
iyi pantalo ye inyibukije ubwoko bw amapantalo bitaga imbati yabaga afite amadinda 3 imbere.ipantalo zambarwaga muri 1988 .yajyamo abantu 4.
uyu we numuti wamenye ndizera ko iwabo batajya bagura toothpaste (COLGATE) ikindi ni stress remover ikindi ni Imondo. ameze nka akadahumeka cyangwa (scarecrow) azajye kuyobora kwakwe ku pale atembeye na Yesu
Ibyo kuyobora u Rwanda ndabona ari urwenya! Mu gihugu kizima habura umuntu wasimbura Perezida, kugeza ubwo amaraho imyaka 100😢😢🤕🤕🤕! Ubwo se koko nubwo Muzehe ayobira neza bivuze ko ari we wenyine ushoboye icyo mu Rwanda ruzima??? Bibaye ibyo byaba ari agahinda! Azahoraho iteka se? Cg na we azaba nka Robert Mugabe?
uwo wita perezida wacu musha umukinyi wa filim azinezako aho bazikinira atahazi nonese ibibura nubumenyi ntamashyuri niki? akeneye kuba umukomedie ntiyayoboka komisiyo yamatora bamureke asaribye
Abantu nka ba Barafinda nibo baba bakenewe! Uzabaze ba Padiri, na Ingabire aho bari.
Nshimiye cyane Perezida wa Komisiyo y amatora uburyo yakiye uyu mukandida. He is a professional manager.
Sinzi ariko abanyarwanda uko dufata umwanya wa Perezida wa repubulika kuko ndabona mushingira ku myambarire, ibyo afite (Igikapu), imvugo mwamusuzuguye cyane!?
Igihugu kiyoborwa n’Ibitekerezo si amafaranga ufite cg imyambarire.
Ahubwo mumenya ingamba za Politiki ze.
uriya mukinnyi wa comedie KBS ashake kanyombya amushyire mubakinnyi ba Film ,kuko yajya adusetsa ,iriya myambarire byonyine ,ntago ariyumuntu w’umuyobizi ,niyumukinnyi w’ikinamico arafinda kweli,ibyo gufinda mwibaze namwe yabyaye abana 10,ati nzashyingira mumidugudu,murumvako ntakuringaniza imbyaro,kdi burya untero nyirurugo ateye ,niyo abaraho bikiriza!! ,none NGO a, abanyarwanda turasobanutse ,kdi uwatumye dusobanuka turamuzi ,Yitwa Salomo w’urwagasabo (Paul K.),nshuti muhitemo neza uwomuzatora,njyewe ninzu yanjye tuzatora K.Paul
hhhhhhh!!uyu we arandangije he is a best comedian kbsa!! cyakoza naweya findaga ntiyarazi ibyo aribyo kuko n’umwana ya byaye ntiyamuyobora!! gusa ikiza nuko yamenya ko aho tugeze tudashaka abafinda ahubwo twemera abafite aho batugejeje ko hari nahandi bazatugeza KAGAME PAUL OYEEE , OYEEE, OYEEE
Ntimukange abantu baza kudususurutsa. Abenshi stress y’ubuzima bugoye iba yatuzengereje. Iyo tubonye utuma tumwenyura turaruhuka. Mureke nawe afindafinde ibye.
Nizere ko Komisiyo y’amatora itamwakiriye....
Mana we !!!!! nukuri igihugu cyacu kigeze heza hashoboka pe ntabwo dukeneye abantu nkaba bubufindo kweri ! Perezida wacu turamuzi.Uyu nu mudugudu ntiyawuyobora pe! nabanze ajye kuyobora urugo rwe runamugire inama y’imyambarire cg agirango kuba president nuwariwe wese wabiba.K.P Oye urasobanutse kd urashoboye Peeee!!!!!
iki ni ikimenyetso kigaragaza ko abantu bakeneye impinduka,kuko ibi ntakindi gihe byigeze bibaho
none se ubu arigufindi ibiki?
Hhhhh!aba batipe noneho bari gukina comedy.
Ngaho rero Mana yanjye! mwbonye iyo myambarire, sinumva se ahubwo igihugu yakiyoboza ubufindo aramenye da ntadukorereho ubufindo ashwi da, uwo mbona aha ntabyo yakwishoborera cyangwa nawe yeretswe yabaye President ntako bidatera aka Gitwaza ngo yahanuye ko umwana we azaba President de la republic da mujye munyumvira namwe, icyakora Kagame ni umuhanga umuntu ushobora igihugu kirimo abantu nk’aba najyane ubufindo bwe hirya iyo
AKUMIRO NI AMAVUNJA PE!! NONE SE KO MBONA KWIYAMAMARIZA KUYOBORA U RWANDA ABANTU BABIGIZE GUKNA THEATRE! GENA RWANDA URI NZIZA RWOSE, IBI BYOSE TUBIKESHA AMAHORO N’UMUTEKANO N’UBWISANZURE BWABURI MUNYARWANDA WESE. KAGAME OYE, OYE, OYEEEEEEEE


text:
Ubwo Bizima Joseph, umubyeyi w’umuhanzi Alpha Rwirangira yari yaje kwakira umuhungu we ku kibuga cy’indege avuye kwiga muri Leta Zunze Ubumwe za Amerika, yatangaje ko agiye kumubaza uko yitwaye mu masomo ndetse n’akamaro ibyo yize biri kumugirira.
Alpha Rwirangira yavuye mu Rwanda mu mpera za Mutarama 2012, agiye gukomeza amasomo muri kaminuza.
Yagarutse mu mu Rwanda ku wa 16 Ukuboza 2012, mu gihe cy’ukwezi kw’ibiruhuko akazanakoramo igitaramo yise ‘Alpha Band with Families 2’.
Umubyeyi we Bizima yadutangarije ko afite ibyishimo byo kuba umuhungu we agarutse avuye kwiga, ati “Yari ari mu mahanga yiga; ngiye kumubaza icyo yize, icyo amaze kugeraho, ibyo yumva akunze cyane hariya, n’ibindi.”
Mu gihe umubyeyi we yavugaga ko yiteguye kumubaza uko yitwaye mu masomo, Alpha Rwirangira we yadutangarije ko yatsinze kandi neza.


text:
Blessing Choir ADEPR paroisse ya Musambira mu myiteguro yo kumurika umuzingo wayo wa mbere
Blessing choir ni korari ibarizwa mu itorero rya ADEPR mu rurembo rw’amajyepfo, itorero ry’akarere rya Kamonyi, Paroisse ya Musambira
Kuri ubu iri mu myiteguro yo kumurika album yayo ya mbere bise “ amashimwe” iki gikorwa giteganijwe kuzaba ku itariki 26 Kanama 2018
Blessing Choir yatangiye umurirmo w’ivugabutumwa mu mwaka wa 2004,yari igizwe n’urubyiruko rw’abanyeshuri baturuka mu midugudu itandukanye yo muri paroisse ya Musambira, icyo gihe yitwaga korari ya paroisse y’abanyeshuri, wabonaga ari abana barangwa no gukundana, kubahana ndetse wabonaga bafite ubushake bwo kuba bagera kure mu buryo bwo gukora umurimo w’Imana.
Ubu uyu munsi chorale blessing yaragutse aho ubu igizwe n’abaririmbyi b’ingeri zitandukanye (Abagore n’abagabo ndetse n’urubyiruko) harimo abarangije kwiga bari mu mirimo itandukanye,abikorera ndetse n’abakiri ku ntebe y’ishuri.
Mu mwaka wa 2008 paroisse ya Musambira yaje kugira igitekerezo cyo gushyiraho korari ya paroisse ihuriweho n’abantu bo mu byiciro byose by’abanyetorero baturuka mu midugudu yose iyigize, nibwo hafashwe umwanzuro wo gushyiraho iyo korari hafatiwe kuyari isanzweho y’abanyeshyuri nk’uko twayivuze haruguru, nyuma mu mwaka wa 2012 ihita ihabwa iri zina rya “Blessing Choir” nkuko umuyobozi wayo yabidutangarije


text:
Ubuhamya: Nifuzaga kwiyahura ubwo nari nkomerewe n’ubuzima ariko Yesu ni byose kumufite
Nitwa Joachim Fontaine nakuze mbona ababyeyi banjyebatumvukana na gato bagahora mu nduru, bituma numva nanze ubuzima nshaka kwiyahura kenshi ariko naje kubona umucyo muri Yesu
Igihe kimwe rero baje gufata umwanzuro wo gutandukana noneho buri umwe akumva yatwara abana bibura gica ndibuka igihe kimwe mukuru wanjye wari ufite imyaka 15 njye nari mfite 7 gusa bashatse kumufunga kubera ubwumvikane bucye bw’ababyeyi bacu
Mama yahoranaga agahinda yaterwaga na papa akamuhoza ku nkeke, iwacu hahoraga abashinzwe umutekano baje guhosha intnganya mu rugo rwacu, iyo nabibonaga nifuzaga gupfa nkashaka kwiyahura ariko ntibinkundire kuko Imana yari imfiteho umugambi mwiza
Twakomeje kuba muri ubwo buzima butagira icyerekezo bubi cyane ntabona uko mbusobanura, mama aza kurara indwara yo mumutwe bita schizophrenia atakaza akazi ke kadutungaga kuko yari amaze kumera nk’umusazi, nta wari kumuha akazi kubera uko yari ameze
Icyo gihe mushiki wanjye yagiye kuba kuri mama, njye na mukuru wanjye twishora mu biyobyabwenge n’ubusambanyi bukabije maze kugira imyaka 12 mama yaje gupfa dusigara twirera njya na mukuru wanjye tugakora dushaka icyo kurya gusa
Bwari ubuzima buruhije cyane ntabona uko nsobanura nashatse kwiyahura kwnshi gashoboka ariko biranga, papa ntitwari tuzi aho yagiye, ubuzima butubera bubi cyane
Twaje gukomeza kubaho gutyo rero ariko igihe kimwe nkajya njya gusenga nkurikiye abana b’inshuti zanjye bigenda biza gutyo gutyo nashaka kwiyahura nkumva ijwi rimbwira ngo uwo si wo muti nkomeza kubaho gutyo ariko ijambo ry’Imana rikomeza kunzaho cyane
Umunsi umwe niyemeza gukizwa neza niyegurira Imana, ndakizwa neza mfatanya na mukuru wanjye gushaka ppa waduhemukiye bingana gutyo nza no kubatizwa mu mazi menshi mfite imyaka 17, uyu munsi wa none nguwe neza ndi muri Yesu
Nabonye amahoro ntigeze mbona ahandi, ubu ntacyo mfite cyo gutinya kuko mfite Yesu, yambereye byose ndamubashimiye, yambereye umubyeyi mwiza arandera ndakura uyu munsi wa none ntacyo mfite mushinja
Amen!


text:
You are here
INDATSIMBURWA DUTEWE IMPUNGENGE N’AMAGAMBO AHERUTSE GUTANGAZWA NA FAUSTIN TWAGIRAMUNGU, PEREZIDA WA CPC.
Nkatwe indatsimburwa, urubyiruko rw’u Rwanda ntidushobora kubona umuyobozi runaka akora amakosa yo kuyobya abo byitwa ko ahagarariye natwe turimo ngo twicaze amabuno abiri, turebere tube inkomamashyi ! Ashwi daaaa, ibyo ntibikabe kuko ibyo nibyo byatumye twisanga mu bizazane turimo muri aya magingo.
Twebwe Indatsimburwa ntituzemera gutanga akanya nkako, kubibwira ko buri wese yabakurikira buhumyi mu byo bashaka byose, bamwe bitwaza ko ngo bazi gukina politiki kurusha abandi! Turabyamaganye twivuye inyuma kuko nibyo byatumye habaho KINIHIRA na ARUSHA, maze birangira turi ishyanga, ndetse dutakaza n’abacu! Ubwo Perezida wa RDI mu bihe bishize yigeze kuvuga ati « Njyewe mu ntwari nemera harimo umwami MUSINGA. »
Ese yaba amwemera kubera ko ari mu bishe abahutu benshi, anabashahura? N’ibiki bituma amushyira mu ntwari se noneho akavuga ati reka mbibwire runo rubyiruko rwavutse nyuma ya 1990? Niba se amwemera nk’intwari, Sebukwe n’abandi baharaniye ubwigenge bakirukana ingoma ya Cyami ndetse na gikoronize yaba abita iki? Aho ntiyaba abita Ibigwari!
http://radioimpala.podomatic.com/entry/2014-07-04T05_51_59-07_00
Bwana Faustin Twagiramungu, wo kutwereka ko ushobora kuvuga ibyo ushatse byose noneho tukakwemerera! Ese kuri wowe « Ingoma ebyiri ntabwo zihagije, watekereje no ku rubyiruko rurimo abana bawe ndetse n’abuzukuru bawe? » Ibyiza wacisha make, kuko ubu si bwa bundi, kuko twebwe Indatsimburwa dukurikirana imvugo ndetse n’inyandiko zawe za buri gihe! Twe Indatsimburwa ndetse n’isi yose tuzi ko watorewe kuba umuvugizi w’Impuzamashyaka CPC, ese waba uyihagararira nkuko abagushyizeho babyifuza ? Ntimukabone mushyizwe mu myanya noneho mutekereze ko nta bandi bayishobora ! Ashwi da n’icyizere uba ugiriwe nkuko n’undi yakigirirwa agahabwa uwo mwanya!
Twebwe twabashyizeho dufite uburenganzira bwo kubakuraho mu gihe tubona ibyo twari tubatezeho bitaboneka, kuko amagambo nk’ariya atwibutsa amakosa yakozwe muri za ’90 mu mikino nk’iyi noneho Kinihira na Arusha biba bitwikubise ku gakanu tutazi iyo biva niyo bijya! Tugusabye guhagararira CPC aho kugumya gushyira imbere inyugu za RDI gusa! Ubusanzwe iyo Perezida ananiwe V Perezida aba ahari, ubwo ni uguhitamo kimwe !
Reka tumenye gutandukanya ibintu by’ingenzi bamwe bashaka kwitiranya
Ubundi iyo tuvuze Ihuriro FCLR-Ubumwe, ni Ihuriro rigizwe na FDLR na PS – Imberakuri cyangwa ushobora kubyandika mu mibare nka gutya FCLR = FDLR + PS Imberakuri ya Me Ntaganda Bernard, naho CPC = FCLR-Ubumwe + RDI +UDR. Turizera ko nta wuzongera kubyitiranya, wenda kubushake kubera inyungu ze cyangwa se kutabimenya ! Twe, Indatsimburwa twagirango tugusabe kugira ubutwari, noneho nawe tukazajya tugushyira mu ntwari nkuko ushyiramo umwami Musinga! Ikindi nuko kuva u Rwanda rwa Gasabo rwabaho, intwari twe twemera ni Mbonyumutwa Dominique, Gregoire Kayibanda nabo bari kumwe mu mahina yo gusezerera ingoma ya gihake na gikoronize, ntitwakwibagirwa kandi Habyarimana Juvenal.
Aha twongeraho izindi ntwari zarinze impunzi z’abanyarwanda zari zinyanyagiye mu mashyamba ya Kongo bakaba barabarinze imijugujugu ya FPR na Paul Kagame nabo barifafatanije kubahiga ngo babice babaziza ubwoko bwabo, Abahutu ! Reka « Ndi umunyarwanda » ikoreshwe gusa na Paul Kagame n’abambari be, twere kumutera ingabo mu bitugu tutabizi tuvuga ngo turi gukora akazi twashinzwe !
Ntidushaka ko abanyarwanda by’umwihariko urubyiruko rukomeza gushyirwa mu kigare wenda cyabishakira inyungu zabo ku giti cyabo bagatuma dukomeza kubaho nabi ! Ubu twamenye ubwenge kubera ko nta mireti ( omelette ) na divayi cyangwa shampanye tubona nk’abandi, bikabatera kubeshya ababuze epfo na ruguru ngo barabavuganira! Bamwe bati nta moko abaho mu rwa Kanyarwanda, bavugisha amatama yombi bunga mu rya Kagame rimwe na rimwe ajijisha ! Twebwe nk’Indatsimburwa twemera 100 % ko amoko yabayeho, ariho kandi azahoraho ! Ayo ni abahutu, abatutsi n’abatwa kuko mu Ndatsimburwa harimo abahutu, abatutsi n’abatwa!
Ikindi n’uko abirirwa bata umwanya wabo w’ubusa bashyira FCLR-Ubumwe mu majwi baribeshya kuko yabayeho, iriho kandi izahoraho kugeza abayishinze bayivanyeho. Twababwira ngo nibasubize amerwe mw’isaho kuko na Kagame ufite ingabo zigera ku 100.000 afatanije n’abazungu, bananiwe kuyisenya nkaswe abakoresha amagambo gusa.Turi INDATSIMBURWA, abari muri izo misiyo nibamenye ko tudatsimburwa ku byo twiyemeje !
Ubuyobozi bw’urubyiruko rw’indatsimburwa !


text:
Ubuyapani bwahaye ishuri Miliyoni 70 zo kubakira amacumbi abaryigamo
U Buyapani bwateye inkunga y’asaga miliyoni 70Frw ishuri ry’imyuga n’ubumenyingiro rya St Joseph Nzuki ryo muri Ruhango azarifasha kubaka amacumbi y’abana 400.
Amasezerano ajyanye n’iyo nkunga yashyizweho umukono na Ambasaderi w’u Buyapani mu Rwanda, Takayuki Miyashita n’umuyobozi w’iryo shuri rya Kiriziya Gatolika, Padiri Gérard Hakizimana, kuri uyu wa 22 Mutarama 2017.
Padiri Hakizimana yavuze ko iyo nkunga yari ikenewe kuko abana bagiye kubona ahantu heza ho kuba ndetse bakazaniyongera.
Yagize ati “Twari dufite ikibazo cy’aho abanyeshuri bacumbika kubera amacumbi ashaje kandi adahagije. Iyi nkunga rero ni ingenzi kuko igiye gutuma abana baba ahantu heza ndetse n’umubare w’abo twakira wiyongere”.
Akomeza agira ati “Ubu tugiye kuboneraho twagure aho abana barara bityo tuzabashe kwakira n’abandi bashya bagera ku 100.”
Yongeraho ko ibi bizatuma imitsindire y’abana izamuka kubera ko bazaba biga batuje, badahangayikira aho kurara.
Amb Takayuki yavuze ko gutera inkunga uyu mushinga wo kubaka amacumbi y’abana kwari ukugira ngo boroherwe mu myigire yabo.
Ati “Tugiye kubakira amacumbi abana 400, mbere bararaga ahantu hatisanzuye bityo ntibiborohere mu myigire yabo. Hari bamwe muri bo bazaga buri munsi ku ishuri baturuka iwabo bikabagora, ariko nyuma y’igihe gito na bo bazajya biga bacumbikiwe. Ni umushinga mwiza”.
Biteganyijwe ko ayo macumbi azaba yuzuye mu gihe kitarenze amezi atandatu.
Amb Takayuki yakomeje avuga ko igihugu cy’u Buyapani cyiteguye gukomeza gufatanya n’u Rwanda mu nzira rwihaye yo guteza imbere uburezi kuri bose kuko ngo kwiga ari byo bituma umuntu agira imbere heza.
Mu myaka 20 ishize, u Buyapani bwateye inkunga imishinga igera kuri 90 harimo iy’uburezi, iy’amazi, isuku n’isukura ndetse n’ijyanye no guteza imbere ubuhinzi.


text:
Ese Imana igize icyo igusaba gukora mu bihe bikugoye wahitamo iki ?
Uko byagenda kose ku ntambwe Imana imaze kuguteza jya urushaho kuyegera, Ese nikubwira kuva kukazi kagufashaga kubaho, uzemera kuyizera ukareke? Uzashobora kwizera Imana no mu gihe ubabazwa n’imibereho ? Ese Imana nigusaba guta umuryango wawe nk’uko yabisabye Abulahamu uzabyemera ?
Birashoboka cyane kwemerera ubushake bw’Imana bugakorera muri wowe kuko benshi muri mwe mwamaze kubikora Imana ibibasabye kumpamvu zitandukanye. Iyo Imana igize icyo igusaba gukora uba ugomba kumenya: Amabwiriza uhawe n’Imana, Isezerano ryayo, n’intego zawe z’icyo ugiye gukora,bikaba ibintu ukwiye kubika mu mutima.
Ng’ibi ibintu 4 ukwiye kwibuka kugirango urusheho kwizera mu gihe udahise usobanukirwa ibyo Imana ikubwira.
Ha agaciro isoko y’ibyo wumva
Ijambo ry’Imana riravuga ngo “ Ndi Alpha na Omega, uwa mbere n’uwa nyuma . Itangiriro n’iherezo (Ibyahishuwe 22:13).
Ninde wundi wavuga ibyo atari Imana? Ntawe, ni Imana yonyine yo kuvuga ityo. Imana izi byose : Ibyahise, ibya none ndetse n’ibizaza. Ubwenge bwacu n’ibyiyumviro ntabwo byagereranywa n’iby’Imana. Kubw’ibyo rero mu gihe utiyumvisha neza ibyo Imana ikubwiye , jya utekereza neza Uwo ukwiye kwizera niba wakiyizera ukareka Imana.
Hano hari icyo dukwiye kuzirikana: Biroshye cyane kwibeshya ku muntu, Ducika intege vuba, ntidushobora gusohoza amasezerano twagiranye. Umuntu ashobora guha amabwiriza abandi we atashobora kandi yuzuyemo amafuti. Ariko ku Mana ho si uko biri , nta kintu na kimwe mubyo twavuze gishobora kuba ku Mana. Imana ibika isezerano ryayo, Imana itanga amabwiriza ashoboka kandi aboneye kuko Na yo iboneye nibyo ikora byose bikaba biboneye.
Nta kibazo na kimwe ku kuba udasobanukirwa kenshi n’iby’ Imana mu buzima ubayemo cyangwa se uko ubona bigukomereye, ntucike intege. Imana iri kumwe na we, iyaguhaye ubuzima, imenya iherezo mu ntangiriro, iya kumenye mbere yo kurema isi. Ubwo wakibaza ushobora kuba umubisha wawe ari inde cyangwa icyakurwanya uri kumwe n’Imana?. Imana ifite ibyo yaguteguriye utamenya byose.
Gira kwizera Imana
“Wiringire Uwiteka n’umutima wawe wose, we kwishingikiriza ku buhanga bwawe” (Imigani 3:5).
Iyo wizera Imana ukamaramaza, utangira kubona uburuhukiro muri Yo. Utangira kubona ko Imana ariyo ifite icyerekezo cy’ubuzima bwawe mu gihe wowe ntacyo ubona. N’ubundi kwizera Imana mu gihe uba ubona isi ukuzana mu gihirahiro bikwegereza guhitamo ibiva ku Mana aho guhitamo kuyoborwa n’intekerezo zawe.
Nk’abakirisito, tugomba gufata umwanzuro wo kwizera Imana tutitaye kubihe bigoyeby’ ubuzima duhagazemo. Kwizera Imana ntabwo bikubuza guhura n’Intambara ahubwo bikwegereza kuba mu bwiza bwayo, mu mugambi wayo , mu muyoboro wayo ndetse n’amasezerano yayo.
Nagushishikariza kudakomeza kwinaniza ubura ubitotsi, uhangayitse, ubabaye wuzuye umubabaro. Wishaka kumenya inzira z’Imana kuberako ntabwo byagushobokera kuzimenya no kuzisobanukirwa ! (Mbega uburyo ubutunzi n’ubwenge n’ubumenyi by’Imana bitagira akagero ! Imigambi yayo ntihishurika,n’inzira zayo ntizirondoreka. Abaroma 11:33)
Kumvira Imana
Bibiliya itubwirako kumvira biruta ibitambo niko Imana yatumye Samweli kuri Sawuli(1Samweli 15:22). Icyubahiro cy’Imana kigaragarira mu kuyubaha. Igusaba kubaha amabwiriza iguha kurusha kuyiha amaturo n’ibitambo.Hari imigisha ku muntu wubaha Imana kimwe nuko hari umuvumo kutayumvira.
Kwemera kuyoborwa n’Imana
Uwiteka yabwiye Abulahamu “kuva mu gihugu cy’iwabo, agasiga abavandimwe n’ababyeyi akajya mu gihugu Uwiteka azamwereka” (Itangiriro 12:1).
Imana yabwiye Aburahamu gusiga ikintu cyose yari azi, gusiga ikintu cyose yari amenyereye akajya aho atazi hari n’ibyo atamenyereye. Aburahamu ntabwo yari azi aho ajya uretse kumvira amabwiriza yahabwaga. Ntabwo yigeze amubaza aho kujya, icyo kurya no kunywa, yahisemo kwizera ibyo abwiwe yubaha Uwiteka. Nk’abakirisito dukwiye kwiga gukora nka Aburahamu.
“ Kwizera niko kwatumye na Sara abashishwa gusama inda nubwo yari acuze, kuko yategereje ko iyasezeranyije ari iyo kwizerwa. (Abaheburayo 11:8)
Mu buryo bwose twifuzako Imana yaduha “igihe cyose, uburyo rwose, aho ariho hose ” Ntabwo Imana yo ikora nk’uko tubishaka . Ahubwo Imana yo ishaka uko igushyira ahantu kuburyo uyizera noneho buhoro buhoro igenda iguha ikintu uko ugenda uyizera ukanayubaha.
Umuntu rero uri mu bihe adasobanukiwe akwiye ubwe kongera ibyiringiro akiga kugendera mu kwizera atari uko hari ibyo areba n’amaso, Ibyiringiro byiza bizanwa no kwizera Imana no mu gihe adasobanukiwe imigambi yayo ku buzima bwawe.
Uko ugenda ukura mu kwizera, Imana igenda iguha ihurizo nk’isuzumabushobozi ngo imenyeko umaze gushyika ku kigero igushakaho.
Source: http://2praisegod.com
Ismael [email protected]


text:
Kuri uyu wa Gatatu tariki 1 Kanama 2018, Perezida Kagame yakiriye indahiro z’abacamanza mu Rukiko rw’Ikirenga, Urukiko rw’Ubujurire, Urukiko Rukuru n’Urukiko Rukuru rw’Ubucuruzi.
Mu ijambo rye, ntiyaciye ku ruhande ko igihugu kidafite ubutabera buhamye kandi butanga icyizere ntaho cyagera, ahamagarira abacamanza bo mu Rwanda guhora babizirikana.
Yagize ati "Uko turushaho gutanga icyizere nk’u Rwanda niko n’umubare w’abifuza gusura u Rwanda, gukorera mu Rwanda ugenda wiyongera. Abacamanza rero mufite inshingano ziremereye."
Yasobanuye ko bizagerwaho abacamanza nibemera gukora akazi kabo no gukurikiza amahame y’umwuga batavugirwamo.
Ati "Ni uko ubutabera bwacu bwazira ruswa no kubogama gukorera mu mucyo kandi abacamanza bagafata imyanzuro bifuza batavugiwemo."
U Rwanda rumaze igihe gito rutangije kampanye rwise ’Visit Rwanda’, igamije gukangurira amahanga kugana u Rwanda nk’igihugu kiboneye mu bukererarugendo.
Guverinoma yahise inatangiza gahunda zo kuvugurura inzego kugira ngo buri muntu wese uzasura u Rwanda ahabwe serivisi zimunogeye kugira ngo azagaruke cyangwa abibwire abandi.
Niho Perezida Kagame ahera yemeza ko igihugu gitanga icyizere ko ukigannye atahohoterwa nta kabuza kibona abashyitsi.
Ati "Nibyo biha Abaturarwanda, abashoramari icyizere cyo gukora imirimo yabo batishisha kuko bazi neza uburenganzira bwabo ko bwubahirizwa. Banazi neza ko ntawaberenganya kuko hari amategeko n’inzego z’ubutabera zibarengera."
Ibitekerezo ( 2 )
Uriya musaxa ababwiye ijambo rikomeye: munoze ubutabera visi Rwanda izikora.
Mureke ubugome, inzangano nk’umucamanza umwe wa TB NYBO wafunze Sudi MANZI amuziza ko yigeze gufunga sebukwe muri Gacaca. Ibi kandi inzego zose zubutabera zikaba zibizi ariko zikaba zaranumye ku mpamvu zo kuba ba bwoba gusa.
Plz, mureke kuba ba mpemuke ndamuke...
Nmubikora cya gihugu twifuza muzakibona.
abacamanza bacu baragerageza cyane, gusa banashyiremo izindi ngufu maze iterambere rikomeze kwiyongera


text:
Marie Josee Uwiringira
Muri Jenoside yakorewe abatutsi mu mwaka wa 1994, abatutsi bo mu cyahoze ari komini Runda bajugunywe mu ruzi rwa Nyabarongo bamwe barangije kwicwa abandi bakicwa na rwo.
Muri gahunda yo kubibuka no kubunamira, buri tariki 15 Mata, abaturage b’Umurenge wa Runda n’inshuti zabo bakora urugendo rugana kuri Nyabarongo, bakayishyiramo indabo kuko ari rwo rwibutso rw’abayijugunywemo bafite.
Tariki 15 Mata 2018, ubwo bibukwaga ku nshuro ya 24 Jenoside yakorewe Abatutsi, Nshogoza Innocent warokotse jenoside, yasobanuye ko kuri iyi tariki ari bwo abatutsi bari bahungiye muri Kiliziya y’i Gihara (Paruwasi Gaturika), bahakuwe n’Interahamwe zikabashorera zikaza kubaroha muri Nyabarongo.
Ati “Abatutsi bo muri komine Runda n’abandi bari bahahungiye barabamanukanaga bakaza kuhabicira bakabajugunya muri Nyabarongo, abandi bakicwa n’uruzi n’abashatse kwiruka bakabatsinda mu bisambu hafi aha”.
Urugendo rwo kwibuka rwatangiriye ku biro by’Umurenge wa Runda rugera ku kiraro cya Nyabarongo kiri hafi y’uruganda rwa Ruliba. Mucundanyi Robert, Visi Perezida w’umuryango Ibuka mu karere ka Kamonyi, atangaza ko n’ubwo imibiri y’abatutsi bajugunywe muri Nyabarongo itaboneka ngo ishyingurwe, kuhakorera urugendo no kuhashyiraho indabo, ari uburyo bwo kubaha icyubahiro.
Yagize, ati “urugendo twahereyeho, rurerekana ko abatutsi bamwe biciwe ku butaka ariko hakabaho n’abaroshye mu nzuzi. N’ubwo tutabashyinguye ariko iyo tuhageze tukabunamira tuba tubahaye cya cyubahiro bambuwe. Turateganya no kuhashyira ikimenyetso ku buryo amateka ya ho atazibagirana”.
Gahongayire Marie Louise, Umukozi wa Komisiyo y’igihugu yo kurwanya Jenoside -CNLG, asobanura ko muri Kamonyi kimwe n’utundi turere duturiye Nyabarongo habaye umwihariko wo kujugunya Abatutsi muri Nyabarongo.
Anagaruka no ku yindi myihariko yaragaragaye muri Kamonyi mu gihe cya Jenoside, harimo guhiga abana b’abahungu, ubugome bukabije bwakorewe abatutsi bo mu cyahoze ari komini Mugina aho Interahamwe zicukuye imva z’abatutsi bari barapfuye mbere, zikongera zigatema imirambo zigaragaza ko zibabajwe no kuba barapfuye badatemwe.
Muri Kamonyi kandi mu cyahoze ari Komini Kayenzi, ubu ni mu murenge wa Karama, mu ishyamba rya Bibare no ku musozi wa Gashinge hagaragaye Abatutsi bishwe babanje kwirwanaho ariko ababicaga bakabarusha imbaraga kuko bari bashyigikiwe na Leta.
Ikindi kigaragaza ubukana bw’ubugome bw’abakoze Jenoside muri Kamonyi, mu kwica abatutsi, ni uburyo bifashishije Impunzi zari zaraturutse mu cyahoze ari Komini Kivuye muri Perefegitura ya Byumba.
Depite Theodomir Niyonsenga, yasabye abaturage kwirinda no kurwanya Ingengabitekerezo ya Jenoside. Anashima ubwitabire bw’abaturage b’Umurenge wa Runda mu bikorwa byo kwibuka. Asaba ababyeyi kubaka urubyiruko bababwira amateka atagoretse kuri Jenoside yakorewe abatutsi kugira ngo na rwo rugire uruhare mu kwandika ibitabo kuri Jenoside yakorewe abatutsi, bavuguruza ibyandikwa n’abagifite Ingengabitekerezo ya Jenoside babikwirakwiza mu masomero atandukanye yo ku Isi.


text:
Musenyeri Mbanda yavuze byinshi bikomeye ku butinganyi muri Angilikani
Yanditswe na
11 September 2018 saa 04:37'
Angilikani ni rimwe mu matorero make amaze igihe kinini ashinzwe mu Rwanda kuko imaze imyaka isaga 90, ikagira abayoboke barenga miliyoni.
Ibibazo byaryo ntibitandukanye cyane n’iby’andi madini ari mu Rwanda kuko akenshi bishingiye ku mikoro make.
Musenyeri Laurent Mbanda amaze amezi make atorewe kuyobora iryo torero aho yasimbuye Onesphore Rwaje wagiye mu kiruhuko cy’izabukuru.
Ubwo yimikwaga, Mbanda w’imyaka 64 yasezeranyije Abangilikani byinshi birimo kuvana urubyiruko mu bukene, kubaka Kaminuza no gusiga iryo torero ritagitega amaboko.
Ubwo yaganiraga na kimwe mu bitangazamakuru bikorera hano mu Rwanda,Mbanda yagize byinshi asobanura ndetse anavuga uko Angilikani yacitsemo ibice kubera ubutinganyi
Mu magambo ye asubiza niba abemera ubutinganyi bakomeza bakaba muri Angilikani yagize ati:”Biterwa n’uko ushaka kubivuga kuko mu bangilikani harimo abemera ubutinganyi ariko abenshi ntibabwemera.
Nko mu Itorero rya Angilikani muri Amerika abatemera ubutinganyi bavuyemo bashyiraho icyo bise Anglican Church in North America. Iyo rero itemera ubutinganyi niyo ifatanyije natwe kuko ntitubwemera.Abangilikani b’ukuri ni abahagaze ku ijambo ry’Imana kandi bemera ko Kristo ari umwana w’Imana”.
Ubutinganyi ni kimwe butintu bimaze gufata intera ikomeye ku isi aho usanga bimaze no kugera mu matorero ndetse n’abakiristu cyane ko usanga hari ibihugu bimwe na bimwe byemera uwo muco w’ubutinganyi
Christian N.


text:
Kugeza ubu mu Rwanda Katedarali ya Gikongoro, Ruhengeri, Nyundo, Kibungo, Butare na Bazilika ya Kabgayi, ni zo zishyinguyemo abasenyeri baziyoboye ariko kiliziya iri mu myiteguro yo gushyingura Musenyeri Bimenyimana Jean Damascène wari Umushumba wa Diyosezi ya Cyangugu witabye Imana ku wa 11 Werurwe 2018.
Mu kiganiro na IGIHE, Umwepisiskopi wa Diyosezi ya Ruhengeri, Harorimana Visenti, yasobanuye ko ubundi muri Kiliziya Gatolika ibikorwa byose bijyanye n’imihango biba biteganyijwe mu gitabo cy’amategeko agenga kiliziya cyitwa ‘Droit Canon’.
Iki gitabo giteganya uko imihango yo gushyingura igenda muri rusange ariko yagera mu gushyingura umwepiskopi, ingingo ya 1178 ikavuga ko imihango ibera muri katedarali ye kereka iyo we ubwe yihitiyemo indi kiliziya.
Iyo bigeze ku buryo imihango nyirizina igenda, Musenyeri Harorimana avuga ko hari ikindi gitabo gitenganya uko bikorwa cyitwa ‘Ceremonial des Evêques’.
Muri iki gitabo harimo amabwiriza agenga imyifatire, uko abantu bagomba kwitwara iyo umwepiskopi yitabye Imana, n’uko bagomba kubigenza mu gihe bamushyingura. Hari n’aho kivuga ku bijyanye n’iyo umwepiskopi arwaye, iyo arembye, iyo yitabye Imana.
Akomeza avuga ko ayo mabwiriza mu ngingo yayo ya 1164 ivuga ko umubiri w’umwepiskopi witabye Imana ushyingurwa muri katedarali ya diyosezi ye.
Yagize ati “Ubundi katedarali ni kiliziya y’umwepiskopi wa diyosezi, gushyigurwa aho ngaho bigaragaza ubumwe bukomeye, igihango aba afitanye na diyosezi ye, kandi iyo kiliziya katedarali ikaba ari ikimenyetso gifatika kigaragaza ubwo bumwe bigomba kuranga umwepiskopi n’imbaga yaragijwe.”
Iyo apfuye yari yareguye ashyingurwa muri katedarali ya diyosezi yayoboye bwa nyuma kereka iyo ubwe yabigennye ukundi.
Umushumba wa Diyosezi ya Ruhengeri anavuga ko akenshi umwepiskopi iyo yabonye igihe cyo kubyitegura agenda yereka abantu akavuga ati ‘nintabaruka muzanshyingure nk’aha’, iyo atabivuze abantu bareba ahandi hakwiriye hatabuza abantu gukomeza gukoresha kiliziya neza.
Uretse gushyingura umwepiskopi muri kiliziya, amategeko ya kiliziya anagena uburyo bamwambika
Mgr Harorimana yagize ati “Bateganya byinshi mu bijyanye n’uko bamwandika bagiye kumushyira mu isanduku, bamwambika imyambaro ye n’ibimenyetso yambaraga ndetse byose bikaba bigaragara ko ari umwepiskopi.”
Inkoni y’ubushumba yo ntabwo bayishyiramo ahubwo ibikwa ahantu habugenewe, bakazajya bayimwibukiraho cyangwa hakabaho n’ubwo izanakoreshwa n’umwepiskopi mushya.
Mgr Harorimana avuga ko ku mva y’umwepiskopi hashyirwaho ibimenyetso bigamije kuyiha agaciro birimo umusaraba, amazina ye, igihe yavukiye n’itariki yatabarukiyeho, hari n’aho bashyirwaho intego ye ya gishumba n’ibindi.
Na Papa nk’Umwepiskopi wa Roma, iyo atabarutse na we ashyingurwa mu buryo abandi bepiskopi bashyingurwamo, gusa we hazaho undi mwihariko kuko aba ari we Mushumba wa Kiliziya Gatolika ku isi yose.
Mu muco nyarwanda abantu batinya imva cyangwa umurambo ariko Mgr Harorimana avuga ko ivanjiri hari aho igera igatanga ibisobanuro by’urupfu rw’umuntu, umukiristu akaba azi ko uwe wapfuye aho ashyinguye hatagomba kumutera ubwoba.
Yagize ati “Nta mukiristu bitera ubwoba kuba muri katedarali haba hashyinguye umwepiskopi, ahubwo ahenshi usanga banahegera, banazirikana ubutumwa yanasohoje muri diyosezi, bagashimira Imana kubera ibyiza yamushoboje, bakanamusabira kugira ngo na nyagasani amwakire mu be.”
Musenyeri Bimenyimana Jean Damascène azashyingurwa ku wa 16 Werurwe 2018.